Avis juridique important

|

31976L0630

Οδηγία 76/630/ΕΟΚ του Συμβουλίου της 20ής Ιουλίου 1976 περί των ερευνών που πρέπει να διεξάγονται από τα κράτη μέλη στον τομέα παραγωγής χοίρων

Επίσημη Εφημερίδα αριθ. L 223 της 16/08/1976 σ. 0004 - 0006 Ελληνική ειδική έκδοση: Κεφάλαιο 03 τόμος 16 σ. 0088  Ισπανική ειδική έκδοση: Κεφάλαιο 03 τόμος 11 σ. 0019  Πορτογαλική ειδική έκδοση : Κεφάλαιο 03 τόμος 11 σ. 0019

ΟΔΗΓΙΑ ΤΟΥ ΣΥΜΒΟΥΛΙΟΥ της 20ής Ιουλίου 1976 περί των ερευνών που πρέπει να διεξάγονται από τα Κράτη Μέλη στον τομέα παραγωγής χοίρωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,  την πρόταση της Επιτροπής τη γνώμη της Συνελεύσεως(1),  Εκτιμώντας:  ότι η Επιτροπή, προκειμένου να εκπληρώσει το έργο που της ανετέθη από τη συνθήκη καθώς και από τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος(2), όπως  τροποποιήθηκε από τον κανονισμό (ΕΟΚ) αριθ. 367/76(3), χρειάζεται να έχει ακριβείς πληροφορίες για την εξέλιξη του αριθμού των χοίρων και της παραγωγής χοιρείου κρέατος στα Κράτη Μέλη και να έχει στη διάθεσή της βραχυχρόνιες προβλέψεις για την προσφορά  του χοιρείου κρέατος στην αγορά- ότι πρέπει, ως εκ τούτου, οι έρευνες για τον αριθμό των χοίρων να διεξάγονται σε όλα τα Κράτη Μέλη σε ανάλογες ημερομηνίες για τις ίδιες κατηγορίες και με ανάλογη ακρίβεια- ότι πρέπει να συμπληρώνονται οι μηνιαίες στατιστικές σφαγής χοίρων και να  γίνονται τακτικές προβλέψεις παραγωγής χοιρείου κρέατος για ταυτόσημες περιόδους- ότι είναι, κατ' αρχήν, σκόπιμο να περιορίζονται οι έρευνες στις εκμεταλλεύσεις που ασχολούνται συνήθως με την εκτροφή και πάχυνση χοίρων- ότι είναι, εν τούτοις, αναγκαίο, προκειμένου να σχηματισθεί ολοκληρωμένη εικόνα, να πραγματοποιηθεί ειδική μελέτη  για τους χοίρους που δεν περιλαμβάνονται στο πεδίο των ερευνών- ότι η πείρα που αποκτήθηκε από την εφαρμογή της οδηγίας 68/161/ΕΟΚ του Συμβουλίου της 27ης Μαρτίου 1968 περί των ερευνών που πρέπει να διεξάγονται από τα Κράτη Μέλη στο τομέα παραγωγής χοίρων(4), όπως τροποποιήθηκε τελευταία από την οδηγία  73/359/ΕΟΚ(5), απέδειξε ότι η συγκρισιμότητα των αποτελεσμάτων δύναται να βελτιωθεί εάν η ημέρα αναφοράς, κατά την οποία διεξάγεται η έρευνα του αριθμού των χοίρων, καθορίζεται με όσο το δυνατό μεγαλύτερη ακρίβεια- ότι, εφ' όσον δεν προβλέπονται πλέον πλήρεις από κοινού απογραφές, είναι απαραίτητο να ληφθούν κατάλληλα μέτρα για τη βελτίωση των δειγματοληπτικών κριτηρίων, με σκοπό να διατηρηθεί η ποιότητα των αποτελεσμάτων των δειγματοληπτικών ερευνών- ότι, επειδή η διάρθρωση του τομέως της χοιροτροφίας μεταβάλλεται ταχέως, είναι απαραίτητο να αξιολογούνται, τουλάχιστον κάθε δύο έτη, τα αποτελέσματα των ερευνών, υποδιαιρούμενα κατά κατηγορίες- ότι, προκειμένου να εξετάζεται αν οι μέθοδοι της έρευνας επιτρέπουν να παρακολουθείται η διαρκής εξέλιξη του τομέως της χοιροτροφίας, πρέπει να παρουσιάζεται περιοδικά μία έκθεση προόδου- ότι, προκειμένου να εξασφαλίζεται όσο το δυνατό πιο αποτελεσματικός συντονισμός, όλα τα προβλήματα που ανακύπτουν από την εφαρμογή της παρούσας οδηγίας, τη διεξαγωγή και την ανάλυση των ερευνών, πρέπει να αποτελούν αντικείμενο διαβουλεύσεων και διαρκούς  συνεργασίας ανάμεσα στην Κοινότητα και τα Κράτη Μέλη- ότι, λόγω της κτηθείσας πείρας κατά τις προηγούμενες έρευνες στον τομέα παραγωγής των χοίρων κρίνεται απαραίτητο να υπάρχει ευελιξία στη στατιστική ταξινόμηση των τεχνικών χαρακτηριστικών που πρέπει να εξετάζονται- ότι, προκειμένου να διευκολυνθεί η εφαρμογή των σχεδιαζομένων μέτρων, πρέπει να προβλεφθεί μια διαδικασία που να καθιερώνει στενή συνεργασία μεταξύ των Κρατών Μελών και της Επιτροπής στα πλαίσια της Μόνιμης Επιτροπής Γεωργικής Στατιστικής, που ιδρύθηκε  με την απόφαση 72/279/ΕΟΚ(6),  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Τα Κράτη Μέλη πραγματοποιούν κάθε τέσσερις μήνες, εκ των οποίων μια φορά στις αρχές Δεκεμβρίου, έρευνες για τον αριθμό των χοίρων που υπάρχουν στη χώρα τους και που εμπίπτουν στο πεδίο παρατηρήσεως που αναφέρεται στο άρθρο 3 παράγραφος 1.   Άρθρο 2  Κατά την έννοια της παρούσας οδηγίας, ως "χοίροι" νοούνται τα κατοικίδια χοιροειδή που υπάγονται στη διάκριση 01.03 Α του Κοινού Δασμολογίου.   Άρθρο 3  1. Οι έρευνες που προβλέπονται στο άρθρο 1 αναφέρονται σε όλους τους χοίρους που υπάρχουν στις εκμεταλλεύσεις γεωργικού ή βιομηχανικού τύπου. Κατά την έννοια της παρούσας οδηγίας, σαν εκμεταλλεύσεις γεωργικού ή βιομηχανικού τύπου θεωρούνται οι  εκμεταλλεύσεις που διαθέτουν τουλάχιστον:  - χρησιμοποιούμενη γεωργική έκταση ενός εκταρίου ή - ένα χοίρο αναπαραγωγής, ή - τρεις χοίρους άλλους από τους αναπαραγωγής.  2. Εν τούτοις, οι έρευνες αυτές δύνανται να αναφέρονται επί πλέον στους χοίρους που δεν εμπίπτουν στο πεδίο παρατηρήσεως που αναφέρεται στην παράγραφο 1.   Άρθρο 4  1. Σκοπός των ερευνών που προβλέπονται στο άρθρο 1 είναι η εξακρίβωση του πληθυσμού των χοίρων, με υποδιαιρέσεις κατά κατηγορίες, που πρόκειται να καθορισθούν σύμφωνα με τη διαδικασία που προβλέπεται στο άρθρο 11.  2. Οι έρευνες που προβλέπονται στο άρθρο 1, για το Δεκέμβριο, τον Απρίλιο και τον Αύγουστο, αναφέρονται στον αριθμό των χοίρων που υπάρχουν τη μία από τις τρεις πρώτες ημέρες των μηνών αυτών.  Εν τούτοις, για τις έρευνες που πρέπει να πραγματοποιούνται τον Απρίλιο και Αύγουστο, η ημέρα αναφοράς μπορεί να είναι εκείνη της πραγματοποιήσεώς τους, με την προϋπόθεση ότι οι έρευνες πραγματοποιούνται κατά τη διάρκεια των έξι πρώτων ημερών των μηνών  αυτών.  3. Τα Κράτη Μέλη διαβιβάζουν στην Επιτροπή τα αποτελέσματα των ερευνών αυτών εντός 10 εβδομάδων, κατ' ανώτατο όριο, από την ημέρα αναφοράς.  Το χρονικό αυτό όριο δύναται, μετά από δύο χρόνια, να περιοριστεί σύμφωνα με τη διαδικασία που προβλέπεται στο άρθρο 11.  4. Τα Κράτη Μέλη, που, κατ' εφαρμογή του άρθρου 3 παράγραφος 2, δεν περιορίζουν τις έρευνές τους στις εκμεταλλεύσεις γεωργικού ή βιομηχανικού τύπου, που προβλέπονται στο άρθρο 3 παράγραφος 1, υποβάλλουν υπό μορφή εκτιμήσεως τα στοιχεία που έχουν σχέση  μ' αυτές τις εκμεταλλεύσεις.  5. Τα αποτελέσματα της έρευνας του μηνός Δεκεμβρίου πρέπει να παρέχονται για κάθε μία από τις περιφέρειες που πρόκειται να καθορισθούν σύμφωνα με τη διαδικασία που προβλέπεται στο άρθρο 11.   Άρθρο 5  1. Στην περίπτωση που δεν προβλέπεται από τις εθνικές διατάξεις πλήρης απογραφή, οι έρευνες πρέπει να διεξάγονται δειγματολειπτικά.  2. Τα δειγματοληπτικά σφάλματα στα αποτελέσματα των ερευνών του πληθυσμού των χοίρων δεν πρέπει σε κανένα Κράτος Μέλος να υπερβαίνουν το 3%.  3. Τα Κράτη Μέλη, εάν είναι αναγκαίο, λαμβάνουν τα κατάλληλα μέτρα για την εκτίμηση των λαθών παρατηρήσεως.  4. Προκειμένου να βελτιωθούν τα δειγματοληπτικά κριτήρια, τα Κράτη Μέλη λαμβάνουν, στο μέτρο του δυνατού, τα μέτρα που κρίνουν κατάλληλα για τη διατήρηση της ποιότητος των αποτελεσμάτων των ερευνών.   Άρθρο 6  1. Τα αποτελέσματα, σε εθνικό επίπεδο, των ερευνών του Δεκεμβρίου αξιολογούνται από τα Κράτη Μέλη τουλάχιστον κάθε δύο χρόνια και για πρώτη φορά το 1977, κατά κατηγορίες μεγέθους που καθορίζονται σύμφωνα με τη διαδικασία που προβλέπεται στο  άρθρο 11.  2. Εν τούτοις, ένα Κράτος Μέλος που αποκτά στοιχεία κατανεμημένα κατά κατηγορίες μεγέθους από κάποια άλλη εθνική έρευνα, που πραγματοποιήθηκε στη διάρκεια του έτους αναφοράς, δύναται να κάνει χρήση των στοιχείων αυτών.   Άρθρο 7  1. Τα Κράτη Μέλη καταρτίζουν μηνιαίες στατιστικές σφαγής των χοίρων.  Όπου είναι απαραίτητο παρέχουν συμπληρωματικές πληροφορίες καταχωρημένες κατά μήνα, ιδίως όσον αφορά τις σφαγές χοίρων που δεν απετέλεσαν αντικείμενο των μηνιαίων στατιστικών που προβλέπονται στο προηγούμενο εδάφιο έτσι ώστε να καθίστανται συγκρίσιμες  αυτές οι στατιστικές και να συμπληρώνονται με τρόπο που να καλύπτουν όλες τις σφαγές.  2. Οι στατιστικές που αναφέρονται στην παράγραφο 1 καλύπτουν τον αριθμό των σφαγών και το μέσο βάρος των εσφαγμένων χοίρων. Τα Κράτη Μέλη πρέπει να υποδεικνύουν τον τρόπο παρουσιάσεως που ζυγίστηκαν οι χοίροι.  3. Τα Κράτη Μέλη διαβιβάζουν στην Επιτροπή τα αποτελέσματα των στατιστικών που προβλέπονται στο παρόν άρθρο, μέσα στα χρονικά όρια που θα καθορισθούν σύμφωνα με τη διαδικασία του άρθρου 11.   Άρθρο 8  1. Τα Κράτη Μέλη εκτιμούν για τις περιόδους από 1η Δεκεμβρίου έως 30 Σεμπτεμβρίου, από 1η Απριλίου έως 31 Ιανουαρίου και από 1η Αυγούστου έως 31 Μαΐου, τον προβλεπόμενο αριθμό των σφαγών χοίρων κατανεμημένο σε περιόδους διαρκείας δύο μηνών. Οι  περίοδοι δύνανται να τροποποιηθούν σύμφωνα με τη διαδικασία που προβλέπεται στο άρθρο 11.  2. Τα αποτελέσματα των εκτιμήσεων της παραγράφου 1 διαβιβάζονται στην Επιτροπή μέσα στα χρονικά όρια που καθορίζονται σύμφωνα με τη διαδικασία του άρθρου 11.   Άρθρο 9  Η Επιτροπή, στα πλαίσια διαβουλεύσεων και διαρκούς συνεργασίας με τα Κράτη Μέλη εξετάζει:  α) τα αποτελέσματα που υποβάλλονται- β) τα τεχνικά προβλήματα που ανακύπτουν, ιδίως από την προπαρασκευή και τη διεξαγωγή των ερευνών και των εκτιμήσεων- γ) την ερμηνεία που θα δοθεί στα αποτελέσματα των ερευνών και των εκτιμήσεων.   Άρθρο 10  Η Επιτροπή υποβάλλει στη Συνέλευση και το Συμβούλιο κάθε τρία έτη, και για πρώτη φορά το 1978, έκθεση για την εμπειρία που αποκτήθηκε από τις έρευνες και τις εκτιμήσεις που αφορούν την παραγωγή χοίρων.   Άρθρο 11  1. Στην περίπτωση που γίνεται αναφορά στη διαδικασία που καθορίζεται σ' αυτό το άρθρο, η Μόνιμη Επιτροπή Γεωργικής Στατιστικής, που ιδρύθηκε από την απόφαση 72/279/ΕΟΚ και που στο εξής καλείται "η επιτροπή", συγκαλείται από τον πρόεδρό της  είτε με δική του πρωτοβουλία είτε κατόπιν αιτήσεως του αντιπροσώπου Κράτους Μέλους.  2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της εντός προθεσμίας που δύναται να καθορισθεί από τον πρόεδρο σε συνάρτηση με τον επείγοντα χαρακτήρα του υπό εξέταση  θέματος. Αποφαίνεται με πλειοψηφία 41 ψήφων. Οι ψήφοι των Κρατών Μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν ψηφίζει.  3. α) Η Επιτροπή θεσπίζει τα προτεινόμενα μέτρα εφ' όσον είναι σύμφωνα με τη γνώμη της επιτροπής.  β) Όταν τα προτεινόμενα μέτρα δεν είναι σύμφωνα με τη γνώμη της επιτροπής, ή όταν δεν υπάρχει γνώμη, η Επιτροπή υποβάλλει χωρίς καθυστέρηση στο Συμβούλιο πρόταση για τα μέτρα που πρέπει να ληφθούν. Το Συμβούλιο αποφαίνεται με ειδική πλειοψηφία.  γ) Αν μετά παρέλευση προθεσμίας τριών μηνών από της συγκλήσεως του Συμβουλίου, το τελευταίο δεν έχει αποφανθεί, τα προτεινόμενα μέτρα θεσπίζονται από την Επιτροπή.   Άρθρο 12  Οι οδηγίες 68/161/ΕΟΚ(7), 72/281/ΕΟΚ(8) και 73/359/ΕΟΚ καταργούνται από της 1ης Δεκεμβρίου 1976.   Άρθρο 13  Τα Κράτη Μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, ώστε να συμμορφωθούν με την παρούσα οδηγία μέχρι την 1η Δεκεμβρίου 1976 το αργότερο.   Άρθρο 14  Η παρούσα οδηγία απευθύνεται στα Κράτη Μέλη.  Έγινε στις Βρυξέλλες, στις 20 Ιουλίου 1976.  Για το Συμβούλιο Ο Πρόεδρος A.P.L.M.M. Van der STEE  (1) ΕΕ αριθ. Α 159 της 12.7.1976, σ. 41.  (2) ΕΕ αριθ. Ν 282 της 1.11.1975, σ. 1.  (3) ΕΕ αριθ. Ν 45 της 21.2.1976, σ. 1.  (4) ΕΕ αριθ. Ν 76 της 28.3.1968, σ. 13.  (5) ΕΕ αριθ. Ν 326 της 27.11.1973, σ. 19.  (6) ΕΕ αριθ. Ν 179 της 7.8.1972, σ. 1.  (7) ΕΕ αριθ. Ν 76 της 28.3.1968, σ. 13.  (8) ΕΕ αριθ. Ν 179 της 7.8.1972, σ. 5.


Avis juridique important

|

31992L0083

Οδηγία 92/83/ΕΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά

Επίσημη Εφημερίδα αριθ. L 316 της 31/10/1992 σ. 0021 - 0027 Φινλανδική ειδική έκδοση: Κεφάλαιο 9 τόμος 2 σ. 0100  Σουηδική ειδική έκδοση: Κεφάλαιο 9 τόμος 2 σ. 0100

ΟΔΗΓΙΑ 92/83/ΕΟΚ ΤΟΥ ΣΥΜΒΟΥΛΙΟΥ  της 19ης Οκτωβρίου 1992  για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτάΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  τη συνθήκη για την ίδρυση της Ευρωπαϊκής Οικονομικής Κοινότητας και ιδίως το άρθρο 99,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι η οδηγία 92/12/ΕΟΚ (4) θεσπίζει κανόνες για το γενικό καθεστώς των προϊόντων που υπόκεινται σε ειδικό φόρο κατανάλωσης-  ότι η οδηγία 92/84/ΕΟΚ (5) θεσπίζει ελάχιστους συντελεστές ειδικού φόρου κατανάλωσης που πρέπει να εφαρμόζουν τα κράτη μέλη στην αλκοόλη και τα αλκοολούχα ποτά-  ότι για την ορθή λειτουργία της εσωτερικής αγοράς είναι σημαντικό να δοθούν κοινοί ορισμοί για όλα τα οικεία προϊόντα-  ότι είναι σκόπιμο οι εν λόγω ορισμοί να βασίζονται σε εκείνους της συνδυασμένης ονοματολογίας που ισχύουν κατά την ημερομηνία έκδοσης της παρούσας οδηγίας-  ότι, στην περίπτωση της μπίρας είναι δυνατόν να επιτραπούν εναλλακτικές μέθοδοι υπολογισμού του φόρου στο τελικό προϊόν-  ότι, στην περίπτωση της μπίρας, ενδείκνυται να επιτραπεί εντός ορισμένων ορίων στα κράτη μέλη να επιβάλλουν το φόρο σε κατηγορίες εύρους άνω του ενός βαθμού Plato, με την προϋπόθεση πάντοτε ότι καμία μπίρα δεν βαρύνεται με συντελεστή κατώτερο του  ελάχιστου κοινοτικού συντελεστή-  ότι, στην περίπτωση της μπίρας που παράγεται σε μικρά ανεξάρτητα ζυθοποιεία και της αιθυλικής αλκοόλης που παράγεται σε μικρά αποστακτήρια, απαιτούνται κοινές λύσεις που θα επιτρέπουν στα κράτη μέλη να επιβάλλουν μειωμένους συντελεστές φόρου στα  προϊόντα αυτά-  ότι είναι δυνατόν να επιτρέπονται παραλλαγές στον αποκτημένο ογκομετρικό τίτλο από τον οποίο τα κράτη μέλη αρχίζουν να υποβάλουν τη μπίρα σε φορολογία, με την προϋπόθεση ότι δεν προκαλούνται απαράδεκτα προβλήματα στα πλαίσια της εσωτερικής αγοράς-  ότι στην περίπτωση της μπίρας, του κρασιού και άλλων ποτών που παρασκευάζονται με ζύμωση θα ήταν σκόπιμο να επιτρέπεται στα κράτη μέλη να απαλλάσσουν του φόρου τα προϊόντα που παρασκευάζονται από ιδιώτες, τα οποία δεν παράγονται για εμπορικούς σκοπούς-   ότι, καταρχήν, τα κράτη μέλη πρέπει να εφαρμόζουν τον ίδιο συντελεστή ανά εκατόλιτρο τελικού προϊόντος σε όλα τα μη αφρώδη κρασιά και άλλα μη αφρώδη ποτά που προέρχονται από ζύμωση και τον ίδιο συντελεστή ειδικού φόρου κατανάλωσης ανά εκατόλιτρο τελικού  προϊόντος σε όλα τα αφρώδη κρασιά και αφρώδη ποτά που προέρχονται από ζύμωση-  ότι είναι σκόπιμο να επιτρέπεται στα κράτη μέλη να εφαμόζουν μειωμένους συντελεστές φόρου σε όλα τα είδη κρασιών και άλλων ποτών που προέρχονται από ζύμωση, με την προϋπόθεση πάντοτε ότι τα προϊόντα δεν υπερβαίνουν αποκτημένο ογκομετρικό αλκοολικό τίτλο  8,5 % vol-  ότι στα κράτη μέλη που εφήρμοζαν μεγαλύτερο συντελεστή σε ορισμένα κρασιά την 1η Ιανουαρίου 1992, πρέπει να επιτραπεί να συνεχίσουν να τον επιβάλλουν-  ότι καταρχήν τα κράτη μέλη πρέπει να εφαρμόζουν τον ίδιο συντελεστή φόρου ανά εκατόλιτρο τελικού προϊόντος σε όλα τα ενδιάμεσα προϊόντα-  ότι είναι σκόπιμο να επιτρέπεται στα κράτη μέλη να εφαρμόζουν μειωμένο συντελεστή ειδικού φόρου κατανάλωσης των ενδιάμεσων προϊόντων αφενός στα προϊόντα με ογκομετρικό αλκοολικό τίτλο που δεν υπερβαίνει 15 % vol και αφετέρου στα φυσικά γλυκά κρασιά-  ότι καταρχήν τα κράτη μέλη πρέπει να εφαρμόζουν τον ίδιο συντελεστή ειδικού φόρου κατανάλωσης ανά εκατόλιτρο καθαρής αλκοόλης σε όλη την αιθυλική αλκοόλη, όπως ορίζεται στην παρούσα οδηγία-  ότι είναι δυνατόν να επιτρέπεται στα κράτη μέλη να εφαρμόζουν μειωμένους συντελεστές ή απαλλαγές για ορισμένα προϊόντα περιφερειακού ή παραδοσιακού χαρακτήρα-  ότι στις περιπτώσεις όπου επιτρέπεται στα κράτη μέλη να εφαρμόζουν μειωμένους συντελεστές, οι μειωμένοι αυτοί συντελεστές δεν πρέπει να οδηγούν στην στρέβλωση του ανταγωνισμού εντός της εσωτερικής αγοράς-  ότι πρέπει να επιτρέπεται στα κράτη μέλη να επιστρέφουν τον ειδικό φόρο κατανάλωσης που επιβάλλεται στα αλκοολούχα ποτά, τα οποία έχουν καταστεί ακατάλληλα για κατανάλωση-  ότι είναι αναγκαίο να θεσπισθούν σε κοινοτικό επίπεδο οι απαλλαγές που ισχύουν για αγαθά, τα οποία μεταφέρονται μεταξύ κρατών μελών-  ότι είναι δυνατόν, πάντως να παρέχεται στα κράτη μέλη η ευχέρεια να εφαρμόζουν απαλλαγές που συνδέονται με το είδος τελικής χρήσης του προϊόντος εντός του εδάφους τους-  ότι είναι αναγκαίο να προβλεφθεί σύστημα κοινοποίησης των προϋποθέσεων μετουσίωσης κάθε κράτους μέλους για την πλήρως μετουσιωμένη αλκοόλη και για την αποδοχή των προϋποθέσεων αυτών εκ μέρους των λοιπών κρατών μελών-  ότι τα κράτη μέλη δεν πρέπει να αποστερούνται των μέσων καταπολέμησης κάθε φοροδιαφυγής, φοροαποφυγής ή κατάχρησης, η οποία δύναται να προκύψει στον τομέα των απαλλαγών-  ότι πρέπει να επιτρέπεται στα κράτη μέλη να υλοποιούν τις απαλλαγές που προβλέπει η οδηγία μέσω επιστροφής των ειδικών φόρων κατανάλωσης-  ότι, εφόσον ορισμένα κράτη μέλη εφαρμόζουν μεγαλύτερο φορολογικό συντελεστή στα "λοιπά αφρώδη ποτά παρασκευαζόμενα με ζύμωση, θα πρέπει να τους επιτραπεί να εφαρμόσουν τον μεγαλύτερο συντελεστή στα ενδιάμεσα προϊόντα που εμφανίζουν τα χαρακτηριστικά των  εν λόγω λοιπών αφρωδών ποτών παρασκευαζομένων με ζύμωση",  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  ΜΕΡΟΣ Ι  ΜΠΙΡΑ  Πεδίο εφαρμογής   Άρθρο 1  1. Τα κράτη μέλη επιβάλλουν ειδικό φόρο κατανάλωσης στην μπίρα σύμφωνα με τις διατάξεις της προύσας οδηγίας.  2. Τα κράτη μέλη καθορίζουν τους συντελεστές τους σύμφωνα με την οδηγία 92/84/ΕΟΚ.  Άρθρο 2  Για την εφαρμογή της παρούσας οδηγίας, ο όρος "μπίρα" σημαίνει κάθε προϊόν που υπάγεται στον κωδικό ΣΟ 2203 ή κάθε προϊόν το οποίο περιέχει μείγμα μπύρας με μη αλκοολούχα ποτά που υπάγεται στον κωδικό ΣΟ 2206, και στις δύο περιπτώσεις με  αποκτημένο αλκοολικό τίτλο κατ' όγκο μεγαλύτερο του 0,5 % vol.  Καθορισμός του ύψους του ειδικού φόρου κατανάλωσης   Άρθρο 3  1. Ο ειδικός φόρος κατανάλωσης που επιβάλλεται από τα κράτη μέλη στην μπίρα καθορίζεται με βάση:  - είτε τον αριθμό των εκατολίτρων και τους βαθμούς Plato,  - είτε τον αριθμό των εκατολίτρων και τον αποκτημένο ογκομετρικό βαθμό αλκοόλης  του τελικού προϊόντος.  2. Τα κράτη μέλη, όταν καθορίζουν το ύψος του ειδικού φόρου κατανάλωσης επί της μπίρας σύμφωνα με τις διατάξεις της οδηγίας 92/84/ΕΟΚ, μπορούν να μη λαμβάνουν υπόψη τα κλάσματα βαθμού Plato ή αποκτημένου ογκομετρικού βαθμού αλκοόλης.  Επίσης, τα κράτη μέλη που επιβάλλουν τον ειδικό φόρο κατανάλωσης με βάση τον αριθμό των εκατολίτρων και τους βαθμούς Plato, μπορούν να ταξινομήσουν τις μπίρες σε κατηγορίες εύρους τεσσάρων βαθμών Plato το πολύ ανά κατηγορία και να εφαρμόζουν τον ίδιο  συντελεστή ειδικού φόρου κατανάλωσης ανά εκατόλιτρο σε όλες τις μπίρες που υπάγονται σε καθεμία κατηγορία. Οι συντελεστές αυτοί πρέπει να είναι πάντοτε ίσοι ή μεγαλύτεροι από τον ελάχιστο συντελεστή που ορίζει το άρθρο 6 της οδηγίας 92/84/ΕΟΚ  ονομαζόμενο, στο εξής, ελάχιστο συντελεστή.  Άρθρο 4  1. Τα κράτη μέλη μπορούν να εφαρμόζουν μειωμένους συντελεστές ειδικού φόρου κατανάλωσης, οι οποίοι μπορούν να διαφοροποιούνται ανάλογα με την ετήσια παραγωγή μπίρας που παράγεται από ανεξάρτητα μικρά ζυθοποιεία, με τους εξής περιορισμούς:  - ο μειωμένος συτελεστής δεν εφαρμόζεται σε επιχειρήσεις η παραγωγή των οποίων υπερβαίνει τα 220 000 εκατόλιτρα μπίρας ετησίως,  - ο μειωμένος συντελεστής, ο οποίος μπορεί να είναι χαμηλότερος από τον ελάχιστο συντελεστή, δεν πρέπει να υπολείπεται περισσότερο από 50 % του κανονικού εθνικού συντελεστή ειδικού φόρου κατανάλωσης.  2. Για την εφαρμογή των μειωμένων συντελεστών ο όρος "ανεξάρτητο μικρό ζυθοποιείο" σημαίνει ζυθοποιείο το οποίο είναι νομικώς και οικονομικώς ανεξάρτητο από οποιοδήποτε άλλο ζυθοποιείο και χρησιμοποιεί τις εγκαταστάσεις του, δεν λειτουργεί δε βάσει  αδείας εκμεταλλεύσεως. Ωστόσο, όταν δύο η περισσότερα μικρά ζυθοποιεία συνεργάζονται και η συνδυασμένη ετήσια παραγωγή τους δεν υπερβαίνει 200 000 εκατόλιτρα, τα ζυθοποιεία αυτά μπορούν να θεωρούνται ως ένα και μόνο ανεξάρτητο μικρό ζυθοποιείο.  3. Τα κράτη μέλη λαμβάνουν τα κατάλληλα μέτρα ώστε οι μειωμένοι συντελεστές που ενδεχομένως θεσπίζουν εφαρμόζονται κατά τον ίδιο τρόπο στην μπίρα που παραδίδεται στην επικράτειά τους από ανεξάρτητα μικρά ζυθοποιεία εγκατεστημένα σε άλλα κράτη μέλη.  Ειδικότερα, τα κράτη μέλη διασφαλίζουν ότι σε καμία επί μέρους παραδιδόμενη από άλλο κράτος μέλος ποσότητα δεν επιβάλλεται υψηλότερος ειδικός φόρος κατανάλωσης από τον ακριβώς αντίστοιχο δικό τους φόρο.  Άρθρο 5  1. Τα κράτη μέλη μπορούν να εφαρμόζουν μειωμένους συντελεστές, οι οποίοι μπορούν να είναι χαμηλότεροι από τον ελάχιστο συντελεστή, για τη μπίρα με αποκτημένο αλκοολικό τίτλο κατ' όγκο μέχρι και 2,8 % vol.  2. Τα κράτη μέλη μπορούν να περιορίσουν την εφαρμογή του παρόντος άρθρου σε προϊόντα που περιέχουν μείγμα μπύρας με μη ακλοολούχα ποτά που υπάγεται στον κωδικό ΣΟ 2206.  Άρθρο 6  Με την επιφύλαξη των όρων που θεσπίζουν για να εξασφαλιστεί η ορθή εφαρμογή της απαλλαγής, τα κράτη μέλη επιτρέπεται να απαλλάσσουν από την επιβολή ειδικού φόρου κατανάλωσης της μπίρας που παράγεται από ιδιώτη και καταναλώνεται από τον ίδιο τον  παραγωγό, τα μέλη της οικογενείας του ή τους προσκεκλημένους του, εφόσον δεν μεσολαβεί πώληση.  ΜΕΡΟΣ ΙΙ  ΚΡΑΣΙ  Πεδίο εφαρμογής   Άρθρο 7  1. Τα κράτη μέλη επιβάλλουν ειδικό φόρο κατανάλωσης στο κρασί σύμφωνα με την παρούσα οδηγία.  2. Τα κράτη μέλη καθορίζουν τους συντελεστές τους σύμφωνα με την οδηγία 92/84/ΕΟΚ.  Άρθρο 8  Για την εφαρμογή της παρούσας οδηγίας:  1. ο όρος "απλό κρασί" περιλαμβάνει όλα τα προϊόντα που υπάγονται στους κωδικούς ΣΟ 2204 και 2205, εκτός από τα αφρώδη κρασιά που ορίζει η παράγραφος 2 του παρόντος άρθρου, τα οποία:  - έχουν αποκτημένο ογκομετρικό αλκοολικό τίτλο άνω του 1,2 % vol και μέχρι και 15 % vol, υπό την προϋπόθεση ότι η αλκοόλη που περιέχεται στο τελικό προϊόν προέρχεται εξ ολοκλήρου από ζύμωση,  - έχουν αποκτημένο ογκομετρικό τίτλο άνω του 15 % vol, και μέχρι και 18 % vol, υπό την προϋπόθεση ότι έχουν παραχθεί χωρίς εμπλουτισμό και ότι η αλκοόλη που περιέχεται στο τελικό προϊόν προέρχεται εξ ολοκλήρου από ζύμωση.  2. ο όρος "αφρώδη κρασιά" περιλαμβάνει όλα τα προϊόντα που υπάγονται στους κωδικούς ΣΟ 2204 10, 2204 21 10, 2204 29 10 και 2205 και τα οποία:  - περιέχονται σε φιάλες με πώματα σχήματος μανιταριού που συγκρατούνται με σύρματα ή συνδετήρες ή έχουν υπερπίεση τουλάχιστον 3 bar, οφειλόμενη στο διάλυμα διοξειδίου του άνθρακα,  - έχουν αποκτημένο ογκομετρικό αλκοολικό τίτλο άνω του 1,2 % vol και μέχρι και 15 % vol, υπό την προϋπόθεση ότι η αλκοόλη που περιέχεται στο τελικό προϊόν προέρχεται εξ ολοκλήρου από ζύμωση.  Καθορισμός του ύψους του ειδικού φόρου κατανάλωσης   Άρθρο 9  1. Ο ειδικός φόρος κατανάλωσης που επιβάλλεται από τα κράτη μέλη στα κρασιά καθορίζεται σε σχέση με τον αριθμό εκατολίτρων τελικού προϊόντος.  2. Με εξαίρεση τα όσα προβλέπονται στις παραγράφους 3 και 4, τα κράτη μέλη επιβάλλουν τον ίδιο συντελεστή ειδικού φόρου κατανάλωσης σε όλα τα προϊόντα που υπάγονται στον ειδικό φόρο κατανάλωσης επί των απλών κρασιών. Ομοίως, επιβάλλουν τον ίδιο  συντελεστή ειδικού φόρου κατανάλωσης στα προϊόντα που υπάγονται στον ειδικό φόρο κατανάλωσης επί των αφρωδών κρασιών. Τα κράτη μέλη μπορούν να εφαρμόζουν τον ίδιο συντελεστή ειδικού φόρου κατανάλωσης στα απλά και στα αφρώδη κρασιά.  3. Τα κράτη μέλη μπορούν να εφαρμόζουν μειωμένους συντελεστές ειδικών φόρων κατανάλωσης σε όλα τα είδη απλών και αφρωδών κρασιών με αποκτημένο ογκομετρικό αλκοολικό τίτλο μέχρι και 8,5 % vol.  4. Τα κράτη μέλη τα οποία, την 1η Ιανουαρίου 1992, επέβαλλαν μεγαλύτερο συντελεστή στα απλά κρασιά, όπως αυτά ορίζονται στο άρθρο 8 παράγραφος 1 δεύτερη περίπτωση, μπορούν να εξακολουθήσουν να τον επιβάλλουν. Ο εν λόγω συντελεστής δεν πρέπει να  υπερβαίνει τον κανονικό εθνικό συντελεστή των ενδιάμεσων προϊόντων.  Άρθρο 10  Με την επιφύλαξη των όρων που θεσπίζουν για την εξασφάλιση της ορθής εφαρμογής του παρόντος άρθρου, τα κράτη μέλη μπορούν να απαλλάσσουν από τον ειδικό φόρο κατανάλωσης τα κρασιά που παράγουν ιδιώτες και τα οποία καταναλώνονται από τον ίδιο  τον παραγωγό, τα μέλη της οικογενείας του ή τους προσκεκλημένους του, με την προϋπόθεση ότι δεν μεσολαβεί πώληση.  ΜΕΡΟΣ ΙΙΙ  ΠΟΤΑ ΠΑΡΑΣΚΕΥΑΖΟΜΕΝΑ ΜΕ ΖΥΜΩΣΗ, ΕΚΤΟΣ ΤΟΥ ΚΡΑΣΙΟΥ ΚΑΙ ΤΗΣ ΜΠΙΡΑΣ  Πεδίο εφαρμογής   Άρθρο 11  1. Τα κράτη μέλη επιβάλλουν ειδικό φόρο κατανάλωσης στα παρασκευαζόμενα με ζύμωση ποτά, εκτός του κρασιού και της μπίρας, (λοιπά ποτά παρασκευαζόμενα με ζύμωση) σύμφωνα με την παρούσα οδηγία.  2. Τα κράτη μέλη καθορίζουν τους συντελεστές τους σύμφωνα με την οδηγία 92/84/ΕΟΚ.  Άρθρο 12  Για την εφαρμογή της παρούσας οδηγίας και με την επιφύλαξη των διατάξεων του άρθρου 17:  1. ο όρος "λοιπά απλά ποτά παρασκευαζόμενα με ζύμωση" καλύπτει όλα τα προϊόντα που υπάγονται στους κωδικούς ΣΟ 2204 και 2205 αλλά δεν αναφέρονται στο άρθρο 8, και τα προϊόντα που υπάγονται στον κωδικό ΣΟ 2206, με εξαίρεση των λοιπών αφρωδών  παρασκευαζομένων με ζύμωση ποτών που ορίζει το σημείο 2 του παρόντος άρθρου και όλων των προϊόντων που καλύπτονται από το άρθρο 2, τα οποία:  - έχουν αποκτημένο ογκομετρικό αλκοολικό τίτλο άνω του 1,2 % vol, και μέχρι και 10 % vol,  - έχουν αποκτημένο ογκομετρικό αλκοολικό τίτλο μεγαλύτερο του 10 % vol, και μέχρι και 15 % vol, υπό την προϋπόθεση ότι η ακλοόλη που περιέχεται στο προϊόν προέρχεται αποκλειστικά από ζύμωση.   2. Ο όρος "λοιπά αφρώδη ποτά παρασκευαζόμενα με ζύμωση" καλύπτει όλα τα προϊόντα που υπάγονται στον κωδικό ΣΟ 2206 00 91 καθώς και τα προϊόντα που υπάγονται στους κωδικούς ΣΟ 2204 10, 2204 21 10, 2204 29 10 και 2205, τα οποία δεν αναφέρονται στο άρθρο  8 και τα οποία:  - περιέχονται σε φιάλες με πώματα σχήματος μανιταριού που συγκρατούνται με σύρμα ή συνδετήρα ή έχουν υπερπίεση τουλάχιστον 3 bar οφειλόμενη στο διάλυμα διοξειδίου του άνθρακα,  - έχουν αποκτημένο ογκομετρικό αλκοολικό τίτλο άνω του 1,2 % vol και μέχρι και 13 % vol,  - έχουν αποκτημένο ογκομετρικό αλκοολικό τίτλο άνω του 13 % vol και μέχρι και 15 % vol, με την προϋπόθεση ότι η αλκοόλη που περιέχεται στο προϊόν προέρχεται αποκλειστικά από ζύμωση.  Καθορισμός του ειδικού φόρου κατανάλωσης   Άρθρο 13  1. Ο ειδικός φόρος κατανάλωσης που επιβάλλεται από τα κράτη μέλη στα λοιπά ποτά τα παρασκευαζόμενα με ζύμωση καθορίζεται σε σχέση με τον αριθμό των εκατολίτρων του τελικού προϊόντος.  2. Με την επιφύλαξη της παραγράφου 3, τα κράτη μέλη επιβάλλουν τον ίδιο συντελεστή ειδικού φόρου κατανάλωσης σε όλα τα προϊόντα που υπάγονται στον ειδικό φόρο κατανάλωσης για τα λοιπά απλά ποτά τα παρασκευαζόμενα με ζύμωση. Ομοίως, επιβάλλουν τον ίδιο  συντελεστή ειδικού φόρου κατανάλωσης σε όλα τα προϊόντα που υπάγονται στον ειδικό φόρο κατανάλωσης για τα λοιπά αφρώδη ποτά τα παρασκευαζόμενα με ζύμωση. Μπορούν να εφαρμόζουν τον ίδιο συντελεστή ειδικού φόρου κατανάλωσης στα λοιπά απλά και αφρώδη ποτά  τα παρασκευαζόμενα με ζύμωση.  3. Τα κράτη μέλη μπορούν να εφαρμόζουν μειωμένους συντελεστές ειδικών φόρων κατανάλωσης σε όλα τα είδη των λοιπών απλών ποτών των παρασκευαζομένων με ζύμωση και των αφρωδών ποτών των παρασκευαζομένων με ζύμωση, τα οποία έχουν αποκτημένο ογκομετρικό  αλκοολικό τίτλο όχι μεγαλύτερο του 8,5 % vol.  Άρθρο 14  Με την επιφύλαξη των όρων που θεσπίζουν για την εξασφάλιση της ορθής εφαρμογής της παρούσας διάταξης, τα κράτη μέλη μπορούν να απαλλάσσουν από τον ειδικό φόρο κατανάλωσης τα λοιπά απλά και αφρώδη ποτά τα παρασκευαζόμενα με ζύμωση, που παράγουν  ιδιώτες και που καταναλώνονται από τον ίδιο τον παραγωγό, τα μέλη της οικογενείας του ή τους προσκεκλημένους του, υπό την προϋπόθεση ότι δεν μεσολαβεί πώληση.  Άρθρο 15  Για την εφαρμογή της οδηγίας 92/84/ΕΟΚ και της οδηγίας 92/12/ΕΟΚ, οι αναφορές στο "κρασί" θεωρείται ότι αφορούν επίσης τα λοιπά ποτά τα παρασκευαζόμενα με ζύμωση όπως αυτά ορίζονται από το παρόν μέρος.  ΜΕΡΟΣ IV  ΕΝΔΙΑΜΕΣΑ ΠΡΟΪΟΝΤΑ  Πεδίο εφαρμογής   Άρθρο 16  1. Τα κράτη μέλη επιβάλλουν ειδικό φόρο κατανάλωσης στα ενδιάμεσα προϊόντα σύμφωνα με την παρούσα οδηγία.  2. Τα κράτη μέλη καθορίζουν τους συντελεστές τους σύμφωνα με τη οδηγία 92/84/ΕΟΚ. Οι συντελεστές αυτοί δεν μπορούν σε καμία περίπτωση να είναι χαμηλότεροι από εκείνους που επιβάλλουν τα κράτη μέλη στα προϊόντα των άρθρων 8 σημείο 1 και 12 σημείο 1 της  παρούσας οδηγίας.  Άρθρο 17  1. Για την εφαρμογή της παρούσας οδηγίας με τον όρο "ενδιάμεσα προϊόντα" νοούνται όλα τα προϊόντα με αποκτημένο ογκομετρικό αλκοολικό τίτλο άνω του 1,2 % vol και μέχρι και 22 % vol, και μέχρι και 22 % vol, τα οποία υπάγονται στους κωδικούς ΣΟ  2204, 2205 και 2206 και δεν εμπίπτουν στο πεδίο εφαρμογής των άρθρων 2, 8 και 12.  2. Κατά παρέκκλιση από το άρθρο 12, τα κράτη μέλη μπορούν να μεταχειρίζονται σαν ενδιάμεσο προϊόν κάθε απλό ποτό προερχόμενο από ζύμωση, που εμπίπτει στο πεδίο εφαρμογής του άρθρου 12 παράγραφος 1, έχει αποκτημένο αλκοολικό τίτλο άνω του 5,5 % και η  περιεχόμενη αλκοόλη δεν προέρχεται εξ ολοκλήρου από ζύμωση, καθώς και κάθε αφρώδες ποτό προερχόμενο από ζύμωση που εμπίπτει στο πεδίο εφαρμογής του άρθρου 12 παράγραφος 2, έχει αποκτημένο αλκοολικό τίτλο άνω του 8,5 % και δεν προέρχεται εξ ολοκλήρου από  ζύμωση.  Καθορισμός του ειδικού φόρου κατανάλωσης   Άρθρο 18  1. Ο ειδικός φόρος κατανάλωσης που επιβάλλεται από τα κράτη μέλη στα ενδιάμεσα προϊόντα καθορίζεται με βάση τον αριθμό των εκατολίτρων του τελικού προϊόντος.  2. Με την επιφύλαξη των παραγράφων 3, 4 και 5 τα κράτη μέλη εφαρμόζουν τον ίδιο συντελεστή ειδικού φόρου κατανάλωσης σε όλα τα προϊόντα που υπάγονται στον ειδικό φόρο κατανάλωσης επί των ενδιάμεσων προϊόντων.  3. Με την επιφύλαξη των ακόλουθων προϋποθέσεων, ένα κράτος μέλος μπορεί να εφαρμόσει ενιαίο μειωμένο συντελεστή ειδικού φόρου κατανάλωσης στα ενδιάμεσα προϊόντα με αποκτημένο αλκοολικό τίτλο κατ' όγκο μέχρι και 15 % vol:  - ο μειωμένος συντελεστής δεν μπορεί να είναι χαμηλότερος από το 40 % του κανονικού εθνικού συντελεστή ειδικού φόρου κατανάλωσης,  - ο μειωμένος συντελεστής δεν μπορεί να είναι χαμηλότερος από τον κανονικό συντελεστή που εφαρμόζεται στα προϊόντα του άρθρου 8 σημείο 1 και του άρθρου 12 σημείο 1 της παρούσας οδηγίας.  4. Τα κράτη μέλη μπορούν να εφαρμόσουν ενιαίο συντελεστή στα ενδιάμεσα προϊόντα που ορίζονται στο άρθρο 13 παράγραφοι 1 και 2 του κανονισμού (ΕΟΚ) αριθ. 4252/88.  Ο μειωμένος συντελεστής:  - μπορεί να είναι χαμηλότερος από τον ελάχιστο συντελεστή, αλλά δεν μπορεί να είναι χαμηλότερος από το 50 % του κανονικού εθνικού συντελεστή φόρου κατανάλωσης  ή  - δεν μπορεί να είναι χαμηλότερος από τον ελάχιστο συντελεστή που εφαρμόζεται στα ενδιάμεσα προϊόντα.  5. Για τα ενδιάμεσα προϊόντα που περιέχονται σε φιάλες με πώματα σχήματος μανιταριού που συγκρατούνται με σύρματα ή συνδετήρες ή έχουν υπερπίεση τουλάχιστον 3 bar, οφειλόμενη σε διάλυμα διοξειδείου του άνθρακα, τα κράτη μέλη μπορούν να εφαρμόσουν το  συντελεστή που ισχύει και επί των προϊόντων του άρθρου 12 σημείο 2, εφόσον αυτός είναι υψηλότερος από τον εθνικό συντελεστή για ενδιάμεσα προϊόντα.  ΜΕΡΟΣ V  ΑΙΘΥΛΙΚΗ ΑΛΚΟΟΛΗ  Πεδίο εφαρμογής   Άρθρο 19  1. Τα κράτη μέλη επιβάλλουν ειδικό φόρο κατανάλωσης στην αιθυλική αλκοόλη σύμφωνα με την παρούσα οδηγία.  2. Τα κράτη μέλη καθορίζουν τους συντελεστές τους σύμφωνα με την οδηγία 92/84/ΕΟΚ.  Άρθρο 20  Για την εφαρμογή της παρούσας οδηγίας ο όρος "αιθυλική αλκοόλη" περιλαμβάνει:  - όλα τα προϊόντα με αποκτημένο ογκομετρικό αλκοολικό τίτλο άνω του 1,2 % vol, τα οποία υπάγονται στους κωδικούς ΣΟ 2207 και 2208, ακόμη και όταν τα εν λόγω προϊόντα αποτελούν μέρος προϊόντος υπαγομένου σε άλλο κεφάλαιο της ΣΟ,  - τα προϊόντα των κωδικών ΣΟ 2204, 2205 και 2206 με αποκτημένο ογκομετρικό αλκοολικό τίτλο άνω του 22 % vol,  - τα οινοπνευματώδη ποτά που περιέχουν προϊόντα σε διάλυμα ή όχι.  Καθορισμός του ύψους του ειδικού φόρου κατανάλωσης   Άρθρο 21  Ο επιβαλλόμενος στην αιθυλική αλκοόλη ειδικός φόρος κατανάλωσης ορίζεται ανά εκατόλιτρο καθαρής αλκοόλης θερμοκρασίας 20o C, και υπολογίζεται με βάση τον αριθμό εκατολίτρων καθαρής αλκοόλης. Με την επιφύλαξη του άρθρου 22, τα κράτη μέλη  εφαρμόζουν τον ίδιο συντελεστή ειδικού φόρου κατανάλωσης σε όλα τα προϊόντα στα οποία επιβάλλεται ο ειδικός φόρος κατανάλωσης επί της αιθυλικής αλκοόλης.  Άρθρο 22  1. Τα κράτη μέλη μπορούν να εφαρμόζουν μειωμένους συντελεστές ειδικού φόρου κατανάλωσης για την αιθυλική αλκοόλη που παράγεται από μικρά αποστακτήρια εντός των εξής ορίων:  - οι μειωμένοι συντελεστές, που μπορεί να είναι χαμηλότεροι από τον ελάχιστο συντελεστή, δεν εφαρμόζονται σε επιχειρήσεις που παράγουν πάνω από δέκα εκατόλιτρα καθαρής αλκοόλης το χρόνο. Ωστόσο, τα κράτη μέλη τα οποία την 1η Ιανουαρίου 1992, εφήρμοζαν  μειωμένους συντελεστές σε επιχειρήσεις που παράγουν 10 και 20 εκατόλιτρα καθαρής αλκοόλης κατ' έτος, μπορούν να συνεχίσουν την πρακτική αυτή,  - οι μειωμένοι συντελεστές δεν ορίζονται μικρότεροι από το 50 % του κανονικού εθνικού συντελεστή του ειδικού φόρου κατανάλωσης.  2. Για την εφαρμογή των κανόνων περί μειωμένων συντελεστών, ο όρος "μικρό αποστακτήριο" σημαίνει μια επιχείρηση απόσταξης που λειτουργεί ως νομικώς και οικονομικώς ανεξάρτητη από κάθε άλλη επιχείρηση απόσταξης, και δεν λειτουργεί με άδεια εκμετάλλευσης.   3. Τα κράτη μέλη λαμβάνουν τα κατάλληλα μέτρα ώστε οι μειωμένοι συντελεστές που ενδεχομένως θεσπίζουν, εφαρμόζονται εξίσου στην αιθυλική αλκοόλη που παραδίδουν εντός του εδάφους τους ανεξάρτητοι μικροί παραγωγοί από άλλα κράτη μέλη.  4. Τα κράτη μέλη μπορούν να θεσπίζουν διατάξεις βάσει των οποίων η αλκοόλη που παράγεται από μικρούς παραγωγούς τίθεται σε ελεύθερη κυκλοφορία αμέσως μόλις παραχθεί (υπό την προϋπόθεση ότι οι παραγωγοί δεν πραγματοποίησαν οι ίδιοι ενδοκοινοτικές  συναλλαγές) χωρίς να υπόκειται στο καθεστώς φορολογικής αποθήκης, και φορολογείται εφάπαξ και κατ' αποκοπήν.  5. Τα κράτη μέλη μπορούν να επιβάλλουν μειωμένους συντελεστές ειδικού φόρου κατανάλωσης στα προϊόντα που υπάγονται στον κωδικό ΣΟ 2208 και που έχουν αποκτημένο ογκομετρικό αλκοολικό τίτλο μέχρι και 10 % vol.  Άρθρο 23  Τα ακόλουθα κράτη μέλη μπορούν να εφαρμόζουν μειωμένους συντελεστές κατώτερους του ελαχίστου συντελεστού, αλλά δεν δύνανται να ορίσουν τους συντελεστές αυτούς σε επίπεδο χαμηλότερο κατά πλέον του 50 % του κανονικού εθνικού τους συντελεστή για  την αιθυλική αλκοόλη, στα εξής προϊόντα:  1. Η Γαλλική Δημοκρατία, σε ό,τι αφορά το ρούμι όπως ορίζεται στο άρθρο 1 παράγραφος 4 στοιχείο α) του κανονισμού (ΕΟΚ) αριθ. 1576/89 του Συμβουλίου, το οποίο παράγεται από ζαχαροκάλαμο που συγκομίζεται στον τόπο παρασκευής, όπως εκτίθεται στο άρθρο 1  παράγραφος 3 σημείο 1 του εν λόγω κανονισμού, και έχει περιεκτικότητα σε πτητικές ουσίες εκτός αιθυλικής και μεθυλικής αλκοόλης τουλάχιστον 225 γραμμάρια ανά εκατόλιτρο καθαρής αλκοόλης, και αποκτημένο αλκοολικό τίτλο κατ' όγκο τουλάχιστον 40 %.  2. Η Ελληνική Δημοκρατία, σε ό,τι αφορά τα αρωματισμένα αλκοολούχα ποτά με άνισο που ορίζονται στον κανονισμό (ΕΟΚ) αριθ. 1576/89, τα οποία είναι άχρωμα και έχουν περιεκτικότητα σε ζάχαρη το πολύ 50 γραμμάρια ανά λίτρο και στα οποία τουλάχιστον το 20 %  του αποκτημένου αλκοολικού τίτλου του τελικού προϊόντος αποτελείται από αλκοόλη που αρωματίζεται με απόσταξη σε παραδοσιακούς χάλκινους άμβυκες, ασυνεχούς λειτουργίας, χωρητικότητας μέχρι και 1 000 λίτρων.  ΜΕΡΟΣ VI  ΔΙΑΦΟΡΑ   Άρθρο 24  1. Τα κράτη μέλη δεν χρειάζεται να απαιτούν τα προϊόντα που καλύπτονται από την παρούσα οδηγία να παράγονται σε φορολογικές αποθήκες από αλκοολούχα συστατικά προϊόντα τα οποία τελούν υπό αναστολή των εφαρμοζομένων ειδικών φόρων κατανάλωσης,  εφόσον ο ειδικός φόρος κατανάλωσης επί των συστατικών έχει καταβληθεί εκ των προτέρων και ο συνολικός καταβλητέος φόρος για τα αλκοολούχα συστατικά προϊόντα δεν είναι κατώτερος από τον καταβλητέο φόρο για το προϊόν που προκύπτει από την ανάμιξή τους.  2. Το Βασίλειο της Ισπανίας μπορεί να μην θεωρεί ως παραγωγή ενδιάμεσων προϊόντων την παρασκευή των οίνων που παράγονται στις περιφέρειες Moriles-Montilla, Tarragona, Priorato και Terra Alta, στα οποία έχει προστεθεί αλκοόλη ούτως ώστε ο αλκοολικός τους  τίτλος να μην αυξάνεται κατά περισσότερο από 1 % vol.  Άρθρο 25  Τα κράτη μέλη μπορούν να επιστρέψουν τον ειδικό φόρο κατανάλωσης που έχει επιβληθεί σε αλκοολούχα ποτά τα οποία αποσύρονται από την αγορά επειδή η κατάσταση ή η παλαιότητά τους τα καθιστά ακατάλληλα προς ανθρώπινη κατανάλωση.  Άρθρο 26  Οι παραπομπές σε κλάσεις και κωδικούς της ΣΟ, στην παρούσα οδηγία, αναφέρονται στην έκδοση της ΣΟ που ισχύει κατά την ημερομηνία έκδοσης της παρούσας οδηγίας.  ΜΕΡΟΣ VII  ΑΠΑΛΛΑΓΕΣ   Άρθρο 27  1. Τα κράτη μέλη απαλλάσσουν τα προϊόντα που καλύπτονται από την παρούσα οδηγία από τον εναρμονισμένο ειδικό φόρο κατανάλωσης σύμφωνα με τους όρους τους οποίους καθορίζουν με σκοπό την ορθή και απλή εφαρμογή των απαλλαγών αυτών και την πρόληψη  φοροδιαφυγής, φοροαποφυγής ή κατάχρησης:  α) όταν διανέμονται με τη μορφή αλκοόλης η οποία έχει υποστεί πλήρη μετουσίωση σύμφωνα με τις απαιτήσεις κάθε κράτους μέλους, εφόσον οι απαιτήσεις αυτές έχουν δεόντως κοινοποιηθεί και γίνει δεκτές σύμφωνα με τις παραγράφους 3 και 4. Προϋπόθεση της  απαλλαγής αυτής είναι η εφαρμογή των διατάξεων της οδηγίας 92/12/ΕΟΚ στις ενδοκοινοτικές μεταφορές πλήρως μετουσιωμένης αλκοόλης για εμπορικό σκοπό-  β) όταν έχουν υποστεί μετουσίωση σύμφωνα με τις σχετικές προδιαγραφές οποιουδήποτε κράτους μέλους και χρησιμοποιούνται για την παρασκευή οποιουδήποτε προϊόντος προοριζομένου για κατανάλωση από τον άνθρωπο-  γ) όταν χρησιμοποιούνται για την παραγωγή ξιδιού υπαγομένου στον κωδικό ΣΟ 2209-  δ) όταν χρησιμοποιούνται για την παραγωγή φαρμάκων όπως αυτά ορίζονται από την οδηγία 65/65/ΕΟΚ-  ε) όταν χρησιμοποιούνται για την παραγωγή αρωματικών ουσιών προς παρασκευή ειδών διατροφής και μη αλκοολούχων ποτών με αποκτημένο ογκομετρικό αλκοολικό τίτλο μέχρι και 1,2 %-  στ) όταν χρησιμοποιούνται απευθείας ή ως συστατικά ημιμεταποιημένων προϊόντων για την παραγωγή ειδών διατροφής, γεμιστών ή όχι, εφόσον σε κάθε περίπτωση η περιεχόμενη αλκοόλη δεν υπερβαίνει τα 8,5 λίτρα καθαρής αλκοόλης ανά 100 χιλιόγραμμα προϊόντος για  τις σοκολάτες και τα 5 λίτρα καθαρής αλκοόλης ανά 100 χιλιόγραμμα προϊόντος, για άλλα προϊόντα.  2. Τα κράτη μέλη μπορούν να απαλλάσσουν τα προϊόντα που καλύπτονται από την παρούσα οδηγία από τον εναρμονισμένο ειδικό φόρο κατανάλωσης σύμφωνα με όρους τους οποίους καθορίζουν με σκοπό την ορθή και απλή εφαρμογή των απαλλαγών αυτών και την πρόληψη  φοροδιαφυγής, φοροαποφυγής ή κατάχρησης:  α) όταν χρησιμοποιούνται ως δείγματα για αναλύσεις, για τη διεξαγωγή των αναγκαίων δοκιμών παραγωγής ή για επιστημονικούς σκοπούς,  β) όταν χρησιμοποιούνται για σκοπούς επιστημονικής έρευνας,  γ) όταν χρησιμοποιούνται στα νοσοκομεία και φαρμακεία για ιατρικούς σκοπούς,  δ) όταν χρησιμοποιούνται για την παραγωγή προϊόντων, εφόσον αυτά στην τελική μορφή τους δεν περιέχουν αλκοόλη,  ε) όταν χρησιμοποιούνται στην παρασκευή ενός συστατικού προϊόντος, μη υποκειμένου σε ειδικό φόρο κατανάλωσης, βάσει της παρούσας οδηγίας.  3. Πριν από την 1η Ιανουαρίου 1993 και τρεις μήνες πριν από τη θέσπιση οποιασδήποτε μεταγενέστερης τροποποίησης της εθνικής νομοθεσίας, κάθε κράτος μέλος οφείλει να ανακοινώσει στην Επιτροπή, ταυτόχρονα με όλες τις σχετικές πληροφορίες, τα μέσα  μετουσίωσης που σκοπεύει να χρησιμοποιεί για τους σκοπούς του στοιχείου α) της παραγράφου 1. Η Επιτροπή διαβιβάζει τις ανακοινώσεις αυτές στα άλλα κράτη μέλη μέσα σε ένα μήνα από την παραλαβή τους.  4. Αν εντός διμήνου από τη διαβίβαση της ανακοίνωσης στα άλλα κράτη μέλη, δεν ζητήσει η Επιτροπή ή κάποιο από τα άλλα κράτη μέλη να παραπεμφθεί το ζήτημα στο Συμβούλιο θεωρείται ότι το Συμβούλιο ενέκρινε τις ανακοινωθείσες μεθόδους μετουσίωσης. Εάν  προβληθούν αντιρρήσεις εντός της χρονικής αυτής προθεσμίας, λαμβάνεται απόφαση σύμφωνα με τη διαδικασία του άρθρου 24 της οδηγίας 92/12/ΕΟΚ.  5. Όταν ένα κράτος μέλος θεωρεί ή διαπιστώνει ότι ένα προϊόν που έχει απαλλαγεί βάσει των ανωτέρω παραγράφων 1α ή 1β, μπορεί να προκαλέσει φοροδιαφυγή, φοροαποφυγή ή κατάχρηση, μπορεί να αρνηθεί να χορηγήσει απαλλαγή ή να αποσύρει την ήδη χορηγηθείσα.  Το οικείο κράτος μέλος ενημερώνει αμέσως την Επιτροπή σχετικά. Η Επιτροπή κοινοποιεί τη σχετική ανακοίνωση στα λοιπά κράτη μέλη εντός μηνός από την παραλαβή τους. Η τελική απόφαση λαμβάνεται κατόπιν αυτών σύμφωνα με τη διαδικασία του άρθρου 24 της  οδηγίας 92/12/ΕΟΚ. Τα κράτη μέλη δεν υποχρεούνται να δώσουν στην απόφαση αυτή αναδρομικά αποτελέσματα.  6. Τα κράτη μέλη είναι ελεύθερα να εγκρίνουν τις ανωτέρω απαλλαγές μέσω επιστροφής των καταβληθέντων ειδικών φόρων κατανάλωσης.  Άρθρο 28  Το Ηνωμένο Βασίλειο δύναται να συνεχίσει την εφαρμογή των απαλλαγών που εφήρμοζε την 1η Ιανουαρίου 1992 στα ακόλουθα προϊόντα:  - ποτά από συμπυκνωμένη βύνη των οποίων ο μούστος, πριν από τη ζύμωση, είχε πυκνότητα 1 200 της Original Gravity (47 o Plato) ή περισσότερο,  - αρωματικά πικρά ποτά (bitters) με αποκτημένο αλκοολικό τίτλο κατ' όγκο από 44,2 % vol έως 49,2 % vol, που περιέχουν από 1,5 % έως 6 % κατά βάρος γεντιανή, μπαχαρικά, αρτύματα και άλλα αρωματικά συστατικά και από 4 % έως 10 % κατά βάρος ζάχαρη και  κυκλοφορούν σε δοχεία μέγιστης χωρητικότητας 0,2 λίτρων προϊόντος.  ΜΕΡΟΣ VIII  ΤΕΛΙΚΕΣ ΔΙΑΤΑΞΕΙΣ   Άρθρο 29  1. Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 31 Δεκεμβρίου 1992. Ενημερώνουν αμέσως την Επιτροπή σχετικά.  Όταν τα κράτη μέλη θεσπίζουν τις διατάξεις του πρώτου εδαφίου, οι διατάξεις αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.  2. Τα κράτη μέλη ενημερώνουν την Επιτροπή σχετικά με τις ουσιώδεις διατάξεις εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.  Άρθρο 13  Η παρούσα οδηγία απευθύνεται στα κράτη μέλη. Λουξεμβούργο, 19 Οκτωβρίου 1992. Για το Συμβούλιο  Ο Πρόεδρος  J. COPE   (1) ΕΕ αριθ. C 322 της 21. 12. 1990, σ. 11. (2) ΕΕ αριθ. C 67 της 16. 3. 1992, σ. 165. (3) ΕΕ αριθ. C 96 της 18. 3. 1991, σ. 25. (4) ΕΕ αριθ. L 76 της 23. 3. 1992, σ. 1. (5) Βλέπε σελίδα 29 της παρούσας Επίσημης Εφημερίδας.


Avis juridique important

|

31980L1095

Οδηγία 80/1095/EOK του Συμβουλίου της 11ης Νοεμβρίου 1980 περί καθορισμού των όρων που αποβλέπουν στο να απαλλάξουν και να διατηρήσουν το έδαφος της Κοινότητος απαλλαγμένο από την κλασική πανώλη των χοίρων

Επίσημη Εφημερίδα αριθ. L 325 της 01/12/1980 σ. 0001 - 0004 Φινλανδική ειδική έκδοση: Κεφάλαιο 3 τόμος 12 σ. 0200  Ελληνική ειδική έκδοση: Κεφάλαιο 03 τόμος 31 σ. 0226  Σουηδική ειδική έκδοση: Κεφάλαιο 3 τόμος 12 σ. 0200  Ισπανική ειδική έκδοση: Κεφάλαιο 03 τόμος 19 σ. 0228  Πορτογαλική ειδική έκδοση : Κεφάλαιο 03 τόμος 19 σ. 0228

ΟΔΗΓΙΑ ΤΟΥ ΣΥΜΒΟΥΛΙΟΥ της 11ης Νοεμβρίου 1980 περί καθορισμού των όρων που αποβλέπουν να απαλλάξουν και να διατηρήσουν το έδαφος της Κοινότητος απαλλαγμένο από την κλασσική πανώλη των χοίρωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 100,  την πρόταση της Επιτροπής(1),  τη γνώμη της Συνελεύσεως(2),  τη γνώμη της Οικονομικής και Κοινωνικής Επιτροπής(3),  Εκτιμώντας:  ότι ένα από τα καθήκοντα της Κοινότητος στον κτηνιατρικό τομέα συνίσταται στη βελτίωση της καταστάσεως υγείας του ζωικού κεφαλαίου, για να εξασφαλίζεται έτσι καλύτερη αποδοτικότητα της κτηνοτροφίας- ότι η βελτίωση αυτή πρέπει να οδηγεί και να διατηρεί την κατάσταση υγείας του ζωικού κεφαλαίου στο πιο ικανοποιητικό επίπεδο για το σύνολο της Κοινότητος- ότι η δράση στα πλαίσια ενός προγράμματος ταχείας εξαλείψεως πρέπει να είναι βαθμιαία και να βασίζεται στις υπάρχουσες συνθήκες στα Κράτη Μέλη ή σε ορισμένα τμήματα του εδάφους τους και ότι αυτό το πρόγραμμα δύναται, με ορισμένες προϋποθέσεις, να  εφαρμοσθεί κατά περιοχές- ότι σε περίπτωση συμπτωματικής επανεμφανίσεως της ασθένειας σε Κράτος Μέλος ή σε τμήμα εδάφους του που ήδη έχει εξυγιανθεί, πρέπει να προβλεφθούν πρόσφορα μέτρα για την άμεση εξάλειψη της ασθένειας, για να είναι δυνατή σε σύντομο χρονικό διάστημα η  επαναφορά στον προηγούμενο χαρακτηρισμό- ότι, εξ άλλου, στον τομέα των συναλλαγών, μια δράση αυτού του είδους πρέπει να συμβάλλει στην εξάλειψη των εμποδίων που εξακολουθούν να υπάρχουν στις ενδοκοινοτικές συναλλαγές ζώντων ζώων και που οφείλονται στη διαφορετική υγειονομική κατάσταση των  διαφόρων Κρατών Μελών- ότι η απαλλαγή του εδάφους των Κρατών Μελών ή τμημάτων του εδάφους τους από την κλασσική πανώλη των χοίρων και η διατήρηση της καταστάσεως αυτής δύναται να συμβάλει στην ελεύθερη κυκλοφορία των ζώντων χοίρων στα Κράτη Μέλη ή στα τμήματα του εδάφους  τους- ότι προς αυτόν το σκοπό πρέπει να προβλεφθεί μία διαδικασία που να καθιερώνει στενή συνεργασία ανάμεσα στα Κράτη Μέλη και στην Επιτροπή,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Η παρούσα οδηγία καθορίζει τα μέτρα που πρέπει να εφαρμόζουν τα Κράτη Μέλη για την εξάλειψη της πανώλους των χοίρων από το έδαφός τους, ώστε να δυνηθούν να αποκτήσουν και να διατηρήσουν το καθεστώς της επίσημης απαλλαγής από την πανώλη των  χοίρων.   Άρθρο 2  Για τους σκοπούς της παρούσας οδηγίας ισχύουν οι ορισμοί που προβλέπονται στο άρθρο 2 της οδηγίας 80/217/ΕΟΚ του Συμβουλίου της 22ας Ιανουαρίου 1980 περί καθορισμού κοινοτικών μέτρων καταπολεμήσεως της κλασσικής πανώλους των χοίρων(4) και στο  άρθρο 2 της οδηγίας 64/432/ΕΟΚ του Συμβουλίου της 26ης Ιουνίου 1964 περί των προβλημάτων υγειονομικού ελέγχου στον τομέα των διακοινοτικών συναλλαγών βοοειδών και χοιροειδών (5), όπως τροποποιήθηκε τελευταία από την οδηγία 80/219/ΕΟΚ(6).  Ακόμη, κατά την έννοια της παρούσας οδηγίας, θεωρείται ως:  1. "εκμετάλλευση επίσημα απαλλαγμένη από την πανώλη των χοίρων", μία εκμετάλλευση στην οποία:  - δεν έχει διαπιστωθεί κρούσμα πανώλους των χοίρων στη διάρκεια τουλάχιστον των τελευταίων 12 μηνών,  - δεν υπάρχουν χοίροι που έχουν εμβολιασθεί κατά της πανώλους των χοίρων,  - δεν έχει δοθεί άδεια για εμβολιασμό κατά της πανώλους τουλάχιστον τους τελευταίους 12 μήνες,  επί πλέον, η εκμετάλλευση πρέπει να βρίσκεται στο κέντρο μιας περιοχής ακτίνας 2 χλμ., στην οποία δεν έχει διαπιστωθεί κρούσμα πανώλους των χοίρων στη διάρκεια τουλάχιστον των 12 τελευταίων μηνών- 2. "Κράτος Μέλος επίσημα απαλλαγμένο από την πανώλη των χοίρων", ένα Κράτος Μέλος, στο οποίο:  - δεν έχει διαπιστωθεί κρούσμα πανώλους των χοίρων στη διάρκεια τουλάχιστον των 12 τελευταίων μηνών,  - δεν έχει δοθεί άδεια για εμβολιασμό κατά της πανώλους τουλάχιστον τους τελευταίους 12 μήνες,  και στις εκμεταλλεύσεις του οποίου δεν υπάρχουν χοίροι που έχουν εμβολιασθεί κατά της πανώλους των χοίρων και το οποίο έχει αναγνωρισθεί ως τέτοιο σύμφωνα με το άρθρο 3 παράγραφος 2 ή το άρθρο 7 παράγραφος 1- 3. "περιοχή επίσημα απαλλαγμένη από την πανώλη των χοίρων", μια περιοχή στην οποία:  - δεν διαπιστώθηκε κρούσμα πανώλους των χοίρων στη διάρκεια τουλάχιστον των 12 τελευταίων μηνών,  - δεν έχει δοθεί άδεια για εμβολιασμό κατά της πανώλους τουλάχιστον τους 12 τελευταίους μήνες,  και στις εκμεταλλεύσεις της οποίας δεν υπάρχουν χοίροι που έχουν εμβολιασθεί κατά της πανώλους των χοίρων και η οποία έχει αναγνωρισθεί ως τέτοια σύμφωνα με το άρθρο 7 παράγραφος 2- 4. "Κράτος Μέλος απαλλαγμένο ή περιοχή απαλλαγμένη από την πανώλη των χοίρων", το Κράτος Μέλος ή η περιοχή όπου δεν έχει διαπιστωθεί κρούσμα πανώλους των χοίρων στη διάρκεια τουλάχιστον των 12 τελευταίων μηνών.   Άρθρο 3  1. Κάθε Κράτος Μέλος που δεν είναι επίσημα απαλλαγμένο από την πανώλη των χοίρων επεξεργάζεται ένα πρόγραμμα ταχείας εξαλείψεως της εν λόγω ασθένειας.  2. Το αργότερο 6 μήνες μετά την κοινοποίηση της παρούσας οδηγίας, θα προσδιορισθεί το καθεστώς των Κρατών Μελών, σύμφωνα με τη διαδικασία που προβλέπεται στο άρθρο 9, για να καθορισθούν τα Κράτη Μέλη που θα πρέπει να παρουσιάσουν ένα πρόγραμμα σύμφωνα  με την παράγραφο 1.  3. Αυτό το πρόγραμμα, που πρέπει να εκτελεσθεί σε χρονικό διάστημα 5 ετών κατ' ανώτατο όριο, πρέπει να ανταποκρίνεται στις διατάξεις του άρθρου 4 της παρούσας οδηγίας και να έχει εγκριθεί σύμφωνα με το άρθρο 5 παράγραφος 3 της αποφάσεως 80/1096/ΕΟΚ του  Συμβουλίου της 11ης Νοεμβρίου 1980 περί καθορισμού χρηματοδοτικής δράσεως της Κοινότητος για την εξάλειψη της κλασσικής πανώλους των χοίρων(7).   Άρθρο 4  1. Το πρόγραμμα που αναφέρεται στο άρθρο 3 πρέπει να οργανωθεί με τέτοιο τρόπο ώστε στο τέλος ενός χρονικού διαστήματος 5 ετών κατ' ανώτατο όριο, το έδαφος του ενδιαφερομένου Κράτους Μέλους να είναι επίσημα απαλλαγμένο από την πανώλη των  χοίρων.  2. Αυτό το πρόγραμμα πρέπει να προσδιορίζει:  - ανάλογα με την περίπτωση:  - την ημερομηνία απαγορεύσεως του εμβολιασμού κατά της πανώλους των χοίρων εκτροφής,  - την ημερομηνία απαγορεύσεως ή, στη διάρκεια των δύο πρώτων ετών εκτελέσεως του προγράμματος, την ημερομηνία περιορισμού του εμβολιασμού κατά της πανώλους των χοίρων παχύνσεως,  - την ημερομηνία ενάρξεως διαπιστώσεως κρουσμάτων πανώλους των χοίρων, στις περιπτώσεις που αποδεικνύεται αναγκαίο,  - τα μέτρα, τα μέσα και το χρονοδιάγραμμα που προβλέπονται από το ενδιαφερόμενο Κράτος Μέλος για την επίτευξη του στόχου σύμφωνα με την παράγραφο 1.  3. Το πρόγραμμα αυτό δύναται να εκτελεσθεί κατά περιοχές αν το Κράτος Μέλος είναι σε θέση να εξασφαλίσει την προστασία και τη διατήρηση του καθεστώτος των σχετικών περιοχών.  Σ' αυτή την περίπτωση, οι λεπτομέρειες που αναφέρονται στην παράγραφο 2 πρέπει να αφορούν καθεμία από τις περιοχές που προσδιορίζονται σ' αυτό το πρόγραμμα.  4. Τα Κράτη Μέλη ενημερώνουν την Επιτροπή:  α) για τις ετήσιες δαπάνες που προκλήθηκαν τα τρία τελευταία χρόνια από την πανώλη των χοίρων και την κατ' ιδία σύνθεση αυτών των δαπανών,  β) για τις ετήσιες δαπάνες που προβλέπονται για την εκτέλεση του πενταετούς προγράμματος.   Άρθρο 5  Η Επιτροπή διενεργεί τακτικούς επί τόπου ελέγχους για να βεβαιωθεί, από κτηνιατρική άποψη, για την εκτέλεση των προγραμμάτων.  Τα Κράτη Μέλη λαμβάνουν τα απαραίτητα μέτρα για τη διευκόλυνση αυτών των ελέγχων και ιδίως για να εξασφαλισθεί ότι οι πραγματογνώμονες, όταν το ζητήσουν, έχουν στη διάθεσή τους όλες τις πληροφορίες και έντυπα που τους είναι απαραίτητα για να κρίνουν την  εκτέλεση των προγραμμάτων.  Οι γενικές διατάξεις εφαρμογής του παρόντος άρθρου, ιδίως όσον αφορά τη συχνότητα και τους τρόπους διεξαγωγής των ελέγχων που αναφέρονται στην πρώτη παράγραφο καθώς και οι διατάξεις σχετικά με το διορισμό των κτηνιάτρων πραγματογνωμόνων και η διαδικασία  που πρέπει να ακολουθούν οι τελευταίοι στη σύνταξη της εκθέσεώς τους, ορίζονται σύμφωνα με τη διαδικασία που προβλέπεται στο άρθρο 9.   Άρθρο 6  1. Τα Κράτη Μέλη ανακοινώνουν στην Επιτροπή τα προγράμματα που προβλέπονται στο άρθρο 3, σύμφωνα με το άρθρο 5 παράγραφος 1 της αποφάσεως 80/1096/ΕΟΚ.  2. Τα προγράμματα αυτά εγκρίνονται σύμφωνα με τη διαδικασία του άρθρου 5 παράγραφος 3 της ως άνω αποφάσεως.  3. Εάν, κατά τη διάρκεια εκτελέσεως ενός προγράμματος που έχει εγκριθεί σύμφωνα με το άρθρο 2, η πανώλη των χοίρων εξαπλώνεται ανησυχητικά στο έδαφος ενός Κράτους Μέλους, το εν λόγω Κράτος Μέλος, αφού συντάξει έκθεση περί της καταστάσεως, δύναται να  λάβει όλα τα προστατευτικά μέτρα που κρίνει κατάλληλα μέχρι και την επανεισαγωγή οργανωμένου προληπτικού εμβολιασμού.  Πληροφορούν την Επιτροπή σχετικά.  4. Τα προγράμματα, που έχουν εγκριθεί σύμφωνα με την παράγραφο 2, δύνανται να τροποποιηθούν ή να συμπληρωθούν κατά την ίδια διαδικασία για να ληφθεί υπόψη η εξέλιξη της καταστάσεως της πανώλους των χοίρων στο ενδιαφερόμενο Κράτος Μέλος ή στη σχετική  περιοχή και ιδίως για να ληφθεί υπόψη μια ενδεχόμενη εφαρμογή των μέτρων που προβλέπονται στην παράγραφο 3.   Άρθρο 7  1. Σύμφωνα με τη διαδικασία που προβλέπεται στο άρθρο 9, κάθε Κράτος Μέλος που αναφέρεται στο άρθρο 3 παράγραφος 1 θα αναγνωρισθεί ως επίσημα απαλλαγμένο από την πανώλη των χοίρων από τη στιγμή, που σ' αυτό το Κράτος Μέλος, επί 12 μήνες  τουλάχιστον,  α) δεν έχει διαπιστωθεί κρούσμα πανώλους των χοίρων,  β) δεν έχει γίνει κανένας εμβολιασμός κατά της πανώλους.  2. Σύμφωνα με τη διαδικασία που προβλέπεται στο άρθρο 9, ένα τμήμα του εδάφους Κράτους Μέλους για το οποίο εφαρμόζεται το άρθρο 4 παράγραφος 3 δύναται, το νωρίτερο 3 μήνες αφού πληρωθούν οι προϋποθέσεις που αναφέρονται στην παράγραφο 1 του παρόντος  άρθρου, να αναγνωρισθεί ως επίσημα απαλλαγμένο από την πανώλη των χοίρων αν αυτό το Κράτος Μέλος είναι σε θέση να παρέχει επαρκείς εγγυήσεις για να εξασφαλίσει τη διατήρηση του καθεστώτος αυτού του τμήματος του εδάφους, αποδεικνύοντας ιδίως την ύπαρξη  μέτρων που αποβλέπουν:  i) είτε στην απαγόρευση εισόδου στο σχετικό τμήμα του εδάφους χοίρων προερχομένων από μη επίσημα απαλλαγμένες εκμεταλλεύσεις- ii) είτε στην απαγόρευση εξόδου εμβολιασμένων χοίρων από εκμετάλλευση που ευρίσκεται σε ένα τμήμα του εδάφους μη επίσημα απαλλαγμένου ή μη απαλλαγμένου από την πανώλη των χοίρων, εκτός αν προορίζονται για άμεση σφαγή ή για είσοδο σε μια άλλη  εκμετάλλευση παρόμοιου καθεστώτος.   Άρθρο 8  1. Ένα Κράτος Μέλος που, κατά τη διάρκεια της δράσεως που προβλέπεται στο άρθρο 2 παράγραφος 1 της αποφάσεως 80/1096/ΕΟΚ, έχασε το χαρακτηρισμό ως επίσημα απαλλαγμένου από την πανώλη των χοίρων, δύναται να κάνει χρήση του άρθρου 3 παράγραφος 1,  εφ' όσον η εκτέλεση του προγράμματος περιορίζεται στην προαναφερόμενη διάρκεια δράσεως.  2. Πάντως, σε περίπτωση που σε Κράτος Μέλος επίσημα απαλλαγμένο από την πανώλη των χοίρων παρουσιασθούν μία ή περισσότερες εστίες επιζωοτιολογικά συνδεδεμένες μεταξύ τους και σε γεωγραφικά περιορισμένη περιοχή, ο χαρακτηρισμός του Κράτους Μέλους αυτού  δεν ανακαλείται για διάστημα 15 ημερών, αν είναι σε θέση να απομονώσει την εν λόγω γεωγραφική περιοχή.  Σύμφωνα με τη διαδικασία που προβλέπεται στο άρθρο 9, δύναται ωστόσο να αποφασισθεί, στο διάστημα αυτό των δεκαπέντε ημερών, να του ανακληθεί αυτή η ιδιότητα, ή, αν τα μέτρα που έχουν ληφθεί από το Κράτος Μέλος κρίνονται κατάλληλα, να διατηρηθεί για  διάστημα το πολύ τριών μηνών.  3. Η παράγραφος 2 δύναται να εφαρμοσθεί κατ' αναλογία σε περιοχή επίσημα απαλλαγμένη από την πανώλη των χοίρων.   Άρθρο 9  1. Στην περίπτωση που γίνεται αναφορά στη διαδικασία που καθορίζεται στο παρόν άρθρο, η Διαρκής Κτηνιατρική Επιτροπή, που συστάθηκε με την απόφαση 68/361/ΕΟΚ της 15ης Οκτωβρίου 1968(8), στο εξής αποκαλούμενη "επιτροπή", συγκαλείται αμέσως από  τον πρόεδρό της, είτε με δική του πρωτοβουλία, είτε με αίτηση Κράτους Μέλους.  2. Στην επιτροπή, οι ψήφοι των Κρατών Μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν ψηφίζει.  3. Ο αντιπρόσωπος της Επιτροπής υποβάλλει ένα σχέδιο για τα μέτρα που πρέπει να ληφθούν. Η επιτροπή διατυπώνει τη γνώμη της σχετικά με τα μέτρα αυτά σε προθεσμία που ο πρόεδρος δύναται να ορίσει ανάλογα με τον επείγοντα χαρακτήρα των προς εξέταση  θεμάτων. Αποφασίζει με πλειοψηφία σαράντα μιας ψήφων.  4. Η Επιτροπή θεσπίζει τα μέτρα και τα θέτει σε άμεση εφαρμογή, όταν είναι σύμφωνα με τη γνώμη της επιτροπής. Αν δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει αμέσως στο Συμβούλιο πρόταση σχετικά με τα μέτρα που  πρέπει να ληφθούν. Το Συμβούλιο θεσπίζει τα μέτρα με ειδική πλειοψηφία.  Αν κατά τη λήξη προθεσμίας τριών μηνών από την ημερομηνία που συγκλήθηκε, το Συμβούλιο δεν θέσπισε τα μέτρα, η Επιτροπή θεσπίζει τα προτεινόμενα μέτρα και τα θέτει σε άμεση εφαρμογή, εκτός αν το Συμβούλιο αποφανθεί με απλή πλειοψηφία κατά των εν λόγω  μέτρων.   Άρθρο 10  Το άρθρο 9 εφαρμόζεται μέχρι τις 21 Ιουνίου 1981.   Άρθρο 11  Μετά από διαβούλευση των Κρατών Μελών στην επιτροπή, η Επιτροπή υποβάλλει στο Συμβούλιο, προ της 1ης Ιουλίου 1983, έκθεση σχετικά με την εφαρμογή της παρούσας οδηγίας από τα Κράτη Μέλη και με την κατάσταση που επικρατεί στην Κοινότητα όσον  αφορά την πανώλη των χοίρων, συνοδευόμενη ενδεχόμενα από σχετικές προτάσεις.   Άρθρο 12  1. Τα Κράτη Μέλη θέτουν σε ισχύ τις νομοθετικές, κανονιστικές και διοικητικές διατάξεις για την εφαρμογή των εθνικών προγραμμάτων ταχείας εξαλείψεως, εγκριθέντων σύμφωνα με το άρθρο 5 παράγραφος 2 της αποφάσεως 80/1096/ΕΟΚ, στην καθορισμένη  από την Επιτροπή στην εγκριτική απόφασή της ημερομηνία και, όσον αφορά τα προγράμματα που θα εγκριθούν κατά τη διάρκεια του 1981, το αργότερο στις 31 Δεκεμβρίου 1981.  2. Η πενταετής προθεσμία για την εκτέλεση των προγραμμάτων, που προβλέπεται στο άρθρο 2 παράγραφος 1 της αποφάσεως 80/1096/ΕΟΚ αρχίζει, για κάθε Κράτος Μέλος, στην ημερομηνία που καθόρισε η Επιτροπή κατ' εφαρμογήν της παραγράφου 1. Πάντως, η  χρηματοδότηση από την Κοινότητα περιορίζεται μόνο στις σφαγές που πραγματοποιήθηκαν προ της 1ης Ιανουαρίου 1987.  3. Το Συμβούλιο δύναται ομόφωνα με πρόταση της Επιτροπής, στην περίπτωση που η εφαρμογή του προγράμματος στην προβλεπόμενη ημερομηνία θα προσέκρουε σε ορισμένα Κράτη Μέλη σε αισθητές δυσκολίες, να αναβάλει γι' αυτά τα κράτη τις ημερομηνίες που  αναφέρονται στις παραγράφους 1 και 2, για ένα έτος κατ' ανώτατο όριο.   Άρθρο 13  Η παρούσα οδηγία απευθύνεται στα Κράτη Μέλη.  Έγινε στις Βρυξέλλες, στις 11 Νοεμβρίου 1980.  Για το Συμβούλιο Ο Πρόεδρος C. NEY  (1) ΕΕ αριθ. Α 187 της 25.7.1979, σ. 2.  (2) ΕΕ αριθ. Α 72 της 24.3.1980, σ. 6.  (3) ΕΕ αριθ. Α 300 της 18.11.1980, σ. 17.  (4) EΕ αριθ. Ν 47 της 21.2.1980, σ. 11.  (5) ΕΕ αριθ. 121 της 29.7.1964, σ. 1977/64.  (6) ΕΕ αριθ. Ν 47 της 21.2.1980, σ. 25.  (7) ΕΕ αριθ. Ν 325 της 1.12.80, σ. 5.  (8) EΕ αριθ. 255 της 18.10.1968, σ. 23.


Avis juridique important

|

32000L0042

Οδηγία 2000/42/ΕΚ της Επιτροπής, της 22ας Ιουνίου 2000, για τροποποίηση των παραρτημάτων των οδηγιών 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου που αφορούν τον καθορισμό των ανωτάτων περιεκτικοτήτων για τα υπολείμματα φυτοφαρμάκων επί και εντός των σιτηρών, των τροφίμων ζωικής προέλευσης και ορισμένων προϊόντων φυτικής προέλευσης, συμπεριλαμβανομένων των οπωροκηπευτικών, αντιστοίχως (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 158 της 30/06/2000 σ. 0051 - 0075

Οδηγία 2000/42/ΕΚ της Επιτροπήςτης 22ας Ιουνίου 2000για τροποποίηση των παραρτημάτων των οδηγιών 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου που αφορούν τον καθορισμό των ανωτάτων περιεκτικοτήτων για τα υπολείμματα φυτοφαρμάκων επί και εντός των σιτηρών, των τροφίμων ζωικής προέλευσης και ορισμένων προϊόντων φυτικής προέλευσης, συμπεριλαμβανομένων των οπωροκηπευτικών, αντιστοίχως(Κείμενο που παρουσιάζει ενδιαφέρον για τον ΕΟΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα υπολείμματα φυτοφαρμάκων μέσα και πάνω στα σιτηρά(1), όπως τροποποιήθηκε τελευταία με την οδηγία 2000/24/ΕΚ της Επιτροπής(2), και ιδίως το άρθρο 10,την οδηγία 86/363/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα υπολείμματα φυτοφαρμάκων πάνω και μέσα στα τρόφιμα ζωικής προέλευσης(3), όπως τροποποιήθηκε τελευταία με την οδηγία 2000/24/ΕΚ, και ιδίως το άρθρο 10,την οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανωτάτων περιεκτικοτήτων για τα υπολείμματα φυτοφαρμάκων πάνω και μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(4), όπως τροποποιήθηκε τελευταία με την οδηγία 2000/24/ΕΚ, και ιδίως το άρθρο 7,Εκτιμώντας τα ακόλουθα:(1) Οι οδηγίες 94/29/ΕΚ(5) και 94/30/ΕΚ(6) του Συμβουλίου, στο πλαίσιο του καθορισμού των ανωτάτων περιεκτικοτήτων για τα υπολείμματα στα παραρτήματα των οδηγιών 86/362/ΕΟΚ, 86/363/ΕΟΚ και 90/642/ΕΟΚ για τα benalaxyl, benfuracarb, carbofuran, carbosulfan, cyfluthrin, ethephon, fenarimol, furathiocarb, λάμδα-cyhalothrin, metalaxyl και propiconazole, προβλέπουν ότι για αρκετά τρόφιμα, οι ανώτατες περιεκτικότητες για τα υπολείμματα καθορίζονται αυτόματα σε επίπεδο που αντιστοιχεί στο ενδεδειγμένο κατώτερο όριο αναλυτικού προσδιορισμού εκτός αν έχουν εγκριθεί άλλες περιεκτικότητες, πριν από τις 30 Ιουνίου 1999. Η οδηγία 97/71/ΕΚ(7) της Επιτροπής τροποποίησε την προθεσμία αυτή και όρισε "την 1η Ιουλίου 2000 το αργότερο".(2) Οι οδηγίες 95/38/ΕΚ(8) και 95/39/ΕΚ(9) του Συμβουλίου, στο πλαίσιο του καθορισμού των ανωτάτων περιεκτικοτήτων υπολειμμάτων στα παραρτήματα των οδηγιών 86/362/ΕΟΚ, 86/363/ΕΟΚ και 90/642/ΕΟΚ για τα aldicarb, amitraz, methidathion, methomyl, thiodicarb, pirimiphos-methyl και thiabendazole, προβλέπουν ότι για αρκετά τρόφιμα οι ανώτατες περιεκτικότητες υπολειμμάτων αντιστοιχούν αυτόματα στο ενδεδειγμένο κατώτερο όριο αναλυτικού προσδιορισμού, εκτός εάν έχουν εγκριθεί άλλες περιεκτικότητες πριν από την 1η Ιουλίου 2000.(3) Οι οδηγίες 96/32/ΕΚ(10) και 96/33/ΕΚ(11) του Συμβουλίου, στο πλαίσιο του καθορισμού των ανωτάτων περιεκτικοτήτων υπολειμμάτων στα παραρτήματα των οδηγιών 86/362/ΕΟΚ, 86/363/ΕΟΚ και 90/642/ΕΟΚ για τα chlormequat, diazonon, dicofol, disulfoton, endosulfan, fenbutatin oxide, mecarbam, phorate, propoxur, propyzamide, triazophos και triforinine προβλέπουν ότι για αρκετά τρόφιμα, οι ανώτατες περιεκτικότητες υπολειμμάτων ισοδυναμούν αυτόματα με το ενδεδειγμένο κατώτερο όριο αναλυτικού προσδιορισμού, εκτός εάν έχουν εγκριθεί άλλες περιεκτικότητες πριν από τις 30 Απριλίου 2000. Η οδηγία 97/71/ΕΚ τροποποίησε την προθεσμία αυτή και όρισε "την 1η Ιουλίου 2000 το αργότερο".(4) Η οδηγία 98/82/ΕΚ(12) της Επιτροπής, στο πλαίσιο του καθορισμού των ανωτάτων περιεκτικοτήτων υπολειμμάτων στα παραρτήματα των οδηγιών 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου για τα benomyl, carbendazim, thiophanate methyl, chlorothalonil, fenvalerate (συμπεριλαμβανομένων άλλων μιγμάτων και συστατικών), acephate και quinalphos, προβλέπει ότι για πολλά εμπορευματικά αγαθά οι ανώτατες περιεκτικότητες υπολειμμάτων ισοδυναμούν αυτόματα με το ενδεδειγμένο κατώτερο όριο αναλυτικού προσδιορισμού, εκτός εάν έχουν εγκριθεί άλλες περιεκτικότητες, πριν από την 1η Ιουλίου 2000.(5) Οι ανωτέρω θέσεις που περιλαμβάνονται στα παραρτήματα των οδηγιών παρέμειναν "ανοιχτές" ή καθορίσθηκαν σε προσωρινή βάση, διότι τα διαθέσιμα στοιχεία δεν επαρκούσαν κατά την ημερομηνία της έγκρισής τους, για την αιτιολόγηση του καθορισμού των ανωτάτων ορίων υπολειμμάτων σε κοινοτικό επίπεδο. Με τον καθορισμό της προθεσμίας που αναφέρεται ανωτέρω, ο στόχος ήταν να δοθεί στα ενδιαφερόμενα μέρη αρκετός χρόνος για την παροχή των αναγκαίων στοιχείων για την ενδεχόμενη έγκριση, στις αιτιολογημένες περιπτώσεις, των ανωτάτων περιεκτικοτήτων υπολειμμάτων υψηλότερων από το κατώτερο όριο αναλυτικού προσδιορισμού σε κοινοτικό επίπεδο. Τα ενδιαφερόμενα μέρη ενημερώθηκαν σχετικά με την προθεσμία. Για αρκετές ανοιχτές θέσεις, υποβλήθηκαν συμπληρωματικά στοιχεία τα οποία επιτρέπουν τον καθορισμό των ανωτάτων περιεκτικοτήτων υπολειμμάτων. Εφόσον δεν υποβλήθηκαν συμπληρωματικά στοιχεία, ενδείκνυται να καθοριστούν οι ανώτατες περιεκτικότητες υπολειμμάτων στο κατώτερο όριο αναλυτικού προσδιορισμού.(6) Αιτήσεις που συνοδεύονται από συμπληρωματικά στοιχεία έχουν ληφθεί από τους εμπορικούς εταίρους της Κοινότητας για τη χορήγηση μεγαλύτερης ανοχής για ορισμένα από τα φυτοφάρμακα αυτά όσον αφορά τις θέσεις για τις οποίες οι ανώτατες κοινοτικές περιεκτικότητες είχαν ήδη καθορισθεί στα παραρτήματα των βασικών οδηγιών.(7) Τα διαθέσιμα στοιχεία επανεξετάστηκαν. Για αρκετές θέσεις, τα στοιχεία επαρκούν για τον καθορισμό περιεκτικοτήτων υπολειμμάτων πάνω από το κατώτερο όριο αναλυτικού προσδιορισμού και κρίνεται σκόπιμος ο καθορισμός των περιεκτικοτήτων αυτών. Για ορισμένες θέσεις τα διαθέσιμα στοιχεία είναι ανεπαρκή και ενδείκνυται να καθοριστούν οι ανώτατες περιεκτικότητες υπολειμμάτων στο κατώτερο όριο αναλυτικού προσδιορισμού. Για άλλες θέσεις τα στοιχεία είναι επαρκή, αλλά αποδεικνύουν ότι ο καθορισμός ανώτατης περιεκτικότητας σε υπολείμματα υψηλότερης από το κατώτερο όριο αναλυτικού προσδιορισμού μπορεί να έχει ως αποτέλεσμα την υπερβολική ή χρόνια έκθεση του καταναλωτή στα υπολείμματα που δεν μπορεί να γίνει αποδεκτή. Στις περιπτώσεις αυτές, κρίνεται σκόπιμο να καθοριστούν οι ανώτατες περιεκτικότητες υπολειμμάτων στο κατώτερο όριο αναλυτικού προσδιορισμού.(8) Η απόφαση 98/270/ΕΚ της Επιτροπής της 7ης Απριλίου 1998 σχετικά με την απόσυρση των εγκρίσεων για τα φυτοπροστατευτικά προϊόντα που περιέχουν τη δραστική ουσία fenvalerate(13) υποχρεώνει τα κράτη μέλη να αποσύρουν τις εγκρίσεις της δραστικής ουσίας fenvalerate ως φυτοπροστατευτικού προϊόντος στις 7 Απριλίου 1999. Η χρήση του esfenvalerate συνεχίζει να επιτρέπεται. Εφόσον η παρούσα ονομασία "Fenvalerate συμπεριλαμβανομένων άλλων μιγμάτων συστατικών" του υπολείμματος που περιλαμβάνεται στα παραρτήματα των οδηγιών 86/362/ΕΟΚ, 86/363/ΕΟΚ και 90/642/ΕΟΚ δεν διαχωρίζει τα υπολείμματα που προέρχονται από τη χρήση του fenvalerate και εκείνων που προέρχονται από τη χρήση του esfenvalerate, κρίνεται σκόπιμο να τροποποιηθούν ο ορισμός του υπολείμματος και η ανώτατη περιεκτικότητα για να αντικατοπτρίζουν την επιτρεπόμενη συνέχιση χρήσης του esfenvalerate και την απαγόρευση χρήσης του fenvalerate.(9) Η έκθεση των καταναλωτών καθόλη τη διάρκεια της ζωής τους στα φυτοφάρμακα αυτά μέσω τροφίμων που μπορεί να περιέχουν υπολείμματα των φυτοφαρμάκων αυτών εκτιμήθηκε και αξιολογήθηκε σύμφωνα με τις διαδικασίες και τις πρακτικές που χρησιμοποιούνται στην Ευρωπαϊκή Κοινότητα, λαμβανομένων υπόψη των οδηγιών που δημοσιεύθηκαν από τον Παγκόσμιο Οργανισμό Υγείας(14) και υπολογίσθηκε ότι οι ανώτατες περιεκτικότητες σε υπολείμματα που καθορίζονται στην παρούσα απόφαση δεν έχουν ως αποτέλεσμα την υπέρβαση των επιτρεπόμενων καθημερινών δόσεων.(10) Η υπερβολική έκθεση των καταναλωτών στα φυτοφάρμακα αυτά μέσω των ειδών διατροφής που μπορεί να περιέχουν υπολείμματα των εν λόγω φυτοφαρμάκων εκτιμήθηκε και αξιολογήθηκε σύμφωνα με τις διαδικασίες και τις πρακτικές που χρησιμοποιούνται στην Ευρωπαϊκή Κοινότητα λαμβανομένων υπόψη των οδηγιών που δημοσιεύθηκαν από τον Παγκόσμιο Οργανισμό Υγείας. Υπολογίσθηκε ότι οι ανώτατες περιεκτικότητες σε υπολείμματα που καθορίσθηκαν για τις ανοικτές θέσεις στην παρούσα οδηγία δεν έχουν σοβαρές τοξικές συνέπειες.(11) Για να εξασφαλισθεί ότι ο καταναλωτής προστατεύεται καταλλήλως από την έκθεση στα υπολείμματα επί ή εντός των προϊόντων για τα οποία δεν έχει χορηγηθεί έγκριση, κρίνεται σκόπιμο να καθορισθούν οι ανώτατες περιεκτικότητες υπολειμμάτων στο κατώτερο όριο αναλυτικού προσδιορισμού για όλα τα προϊόντα που καλύπτονται από τις οδηγίες 86/362/ΕΟΚ, 86/363/ΕΟΚ και 90/642/ΕΟΚ.(12) Έχει ζητηθεί η γνώμη των εμπορικών εταίρων της Κοινότητας σχετικά με τις περιεκτικότητες που καθορίζονται στην παρούσα οδηγία μέσω του Παγκοσμίου Οργανισμού Εμπορίου και έχουν ληφθεί υπόψη οι παρατηρήσεις τους σχετικά με τις περιεκτικότητες αυτές.(13) Έχουν ληφθεί υπόψη οι γνώμες της Επιστημονικής Επιτροπής Φυτών, ιδίως οι συμβουλές και συστάσεις σχετικά με την προστασία των καταναλωτών από τα τρόφιμα τα οποία έχουν υποστεί επεξεργασία με φυτοφάρμακα. Η μεθοδολογία που περιγράφεται από τον Παγκόσμιο Οργανισμό Υγείας, που αναφέρεται ανωτέρω, η οποία έχει εφαρμοστεί από τα κράτη μέλη εισηγητές και έχει ελεγχθεί και αξιολογηθεί από την Επιτροπή στο πλαίσιο της μόνιμης φυτοϋγειονομικής επιτροπής είναι σύμφωνη με τις κατευθυντήριες γραμμές που δόθηκαν από την επιστημονική επιτροπή φυτών(15).(14) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:Άρθρο 1Οι ανώτατες περιεκτικότητες για τα υπολείμματα του παραρτήματος Ι της παρούσας οδηγίας αντικαθιστούν εκείνες που αναφέρονται στο μέρος Α του παραρτήματος ΙΙ της οδηγίας 86/362/ΕΟΚ για τα εν λόγω φυτοφάρμακα.Άρθρο 21. Οι ανώτατες περιεκτικότητες για τα υπολείμματα του παραρτήματος ΙΙ της παρούσας οδηγίας αντικαθιστούν εκείνες που αναφέρονται στο μέρος Α του παραρτήματος ΙΙ της οδηγίας 86/363/ΕΟΚ για τα εν λόγω φυτοφάρμακα.2. Οι ανώτατες περιεκτικότητες για τα υπολείμματα του παραρτήματος ΙΙΙ της παρούσας οδηγίας αντικαθιστούν εκείνες που αναφέρονται στο μέρος Β του παραρτήματος ΙΙ της οδηγίας 86/363/ΕΟΚ για τα εν λόγω φυτοφάρμακα.Άρθρο 31. Οι ανώτατες περιεκτικότητες για τα υπολείμματα του παραρτήματος IV της παρούσας οδηγίας αντικαθιστούν εκείνες που αναφέρονται στο παράρτημα ΙΙ της οδηγίας 90/642/ΕΟΚ για τα εν λόγω φυτοφάρμακα.2. Η ανώτατη περιεκτικότητα για τα υπολείμματα acephate στα ροδάκινα καθορίζεται σε 0,02(16) mg/kg.Άρθρο 4Τα κράτη μέλη θέτουν σε ισχύ το αργότερο στις 28 Φεβρουαρίου 2001 τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.Εφαρμόζουν τα μέτρα αυτά από την 1η Ιουλίου 2001.Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομέρειες για την αναφορά αυτή καθορίζονται από τα κράτη μέλη.Άρθρο 5Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.Άρθρο 6Η παρούσα οδηγία απευθύνεται στα κράτη μέλη.Βρυξέλλες, 22 Ιουνίου 2000.Για την ΕπιτροπήDavid ByrneΜέλος της Επιτροπής(1) ΕΕ L 221 της 7.8.1986, σ. 37.(2) ΕΕ L 107 της 4.5.2000, σ. 28.(3) ΕΕ L 221 της 7.8.1986, σ. 43.(4) ΕΕ L 350 της 14.12.1990, σ. 71.(5) ΕΕ L 189 της 23.7.1994, σ. 67.(6) ΕΕ L 189 της 23.7.1994, σ. 70.(7) ΕΕ L 347 της 18.12.1997, σ. 42.(8) ΕΕ L 197 της 22.8.1995, σ. 14.(9) ΕΕ L 197 της 22.8.1995, σ. 29.(10) ΕΕ L 144 της 18.6.1996, σ. 12.(11) ΕΕ L 144 της 18.6.1996, σ. 35.(12) ΕΕ L 290 της 29.10.1998, σ. 25.(13) ΕΕ L 117 της 21.4.1998, σ. 15.(14) Κατευθυντήριες γραμμές για την πρόβλεψη της λήψης υπολειμμάτων φυτοφαρμάκων μέσω της διατροφής (αναθεωρημένες) που καταρτίστηκαν από το (GEMS/Food Programme) σε συνεργασία με την επιτροπή του Codex για τα υπολείμματα φυτοφαρμάκων που δημοσιεύθηκαν από τον Παγκόσμιο Οργανισμό Υγείας το 1997 (WHO/FSF/FOS/97.7)(15) SCP/RESI/021· SCP/RESI/024.(16) Δείχνει το κατώτατο όριο αναλυτικού προσδιορισμού.ΠΑΡΑΡΤΗΜΑ I>ΘΕΣΗ ΠΙΝΑΚΑ>ΠΑΡΑΡΤΗΜΑ II>ΘΕΣΗ ΠΙΝΑΚΑ>ΠΑΡΑΡΤΗΜΑ III>ΘΕΣΗ ΠΙΝΑΚΑ>ΠΑΡΑΡΤΗΜΑ IV>ΘΕΣΗ ΠΙΝΑΚΑ>>ΘΕΣΗ ΠΙΝΑΚΑ>